
                 S T E N O G R A M


SA 2. TEMATSKE SJEDNICE GRADSKOG VIJEĆA TUZLA ODRŽANE 2. JUNA 2026. GODINE U POSLOVNOM OBJEKTU „GRAFIČAR“ SA POČETKOM U 16,00 SATI I NASTAVKA 2. TEMATSKE SJEDNICE GRADSKOG VIJEĆA TUZLA ODRŽANE 10. JUNA 2026. GODINE U POSLOVNOM OBJEKTU „GRAFIČAR“ SA POČETKOM U 15,30 SATI.



- SJEDNICI OD 02.06.2026. GODINE, PRISUSTVUJE 29 VIJEĆNIKA.
- NASTAVKU SJEDNICE OD 10.06.2026. GODINE, PRISUSTVUJE 28  
  VIJEĆNIKA.       














U Tuzli, juni 2026. godine

ANA PEJIĆ – predsjedavajući  Gradskog vijeća Tuzla 

(Intoniranje himne Bosne i Hercegovine). 
Poštovani vijećnici Gradskog vijeća Tuzla, predstavnici gradskih službi, predstavnici medija, gosti, otvaram 2. tematsku sjednicu Gradskog vijeća Tuzla. 
Konstatujem da prema evidenciji Stručne službe Gradskog vijeća Tuzla, sjednici prisustvuje 29 od ukupnog broja vijećnika. Za današnju sjednicu svoj izostanak najavile su vijećnice: Kakeš Svjetlana i Mehmedović Irma, te predlažem da im opravdamo izostanak sa današnje sjednice. 
Današnja tematska sjednica Gradskog vijeća Tuzla zakazana je u skladu sa zaključcima Gradskog vijeća Tuzla usvojenim na 18. redovnoj sjednici Gradskog vijeća Tuzla održanoj 27.04.26-e godine.
U skladu sa navedenim zaključcima, Zavod za urbanizam je dostavio Informaciju, broj 12/04-D-85-2026 od 07.05.26-e godine, zaprimljenu 11.05.26-e godine i navedenu Informaciju ste dobili i elektronski u materialima podijeljenim pred sam početak današnje sjednice. 
Služba za prostorno uređenje i zaštitu okoline je također u skladu sa zaključcima Gradskog vijeća Tuzla dostavila izjašnjenja broj 06/1-19-298-2026 od 20.05.2026. godine, zaprimljeno istog dana. Izjašnjenja službe ste također dobili elektronski u materijalima podijeljenim pred početak sjednice. 
U skladu sa članom 65. Poslovnika Gradskog vijeća Tuzla, Službeni glasnik Grada Tuzle, broj 5/22, 14/24 i 5/26, kojim je propisano da predsjedavajući obavještava Gradsko vijeće ko je osim vijećnika pozvan da prisustvuje sjednici, obavještavam vas da je poziv za današnju sjednicu Gradskog vijeća Tuzla upućen gradonačelniku Grada Tuzle, sekretaru organa državne službe, pomoćnicima gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštvu Grada Tuzle, kao i medijima.
Obavještavam vijećnike da gradonačelnik zbog ranije preuzetih obaveza nije u mogućnosti prisutovati današnjoj tematskoj sjednici Gradskog vijeća Tuzla. 
Evidencija prisutnih na današnjoj sjednici Gradskog vijeća je kod uposlenika Stručne službe Gradskog viječa Tuzla. 
Za današnju 2. tematsku sjednicu Gradskog vijeća Tuzla predlažem dnevni red koji ste dobili u materijalima za sjednicu i stavljam na izjašnjavanje predloženi dnevni red i molim vas da se izjasnite.
Glasanje je okončano.
Konstatujem da je dnevni red 2. tematske sjednice usvojen sa,
28 glasova za, nije bilo protiv i nije bilo suzdržanih. 


USVOJENI DNEVNI RED 2. TEMATSKE SJEDNICE 
GRADSKOG VIJEĆA TUZLA, ODRŽANE 2.6.2026. GODINE I 
NASTAVKA DRUGE TEMATSKE SJEDNICE, ODRŽANOG 10.6.2026. GODINE (broj 01/04-A-6947-2026)


1. Uticaj postupanja Službe za prostorno uređenje i zaštitu okoline i Zavoda za urbanizam Grada Tuzla na realizaciju građevinskih i privrednih investicija, sa posebnim osvrtom na administrativna ograničenja i druge prepreke razvoju grada Tuzle

Prelazimo na realizaciju dnevnog reda današnje 2. tematske sjednice Gradskog vijeća Tuzla. 

Tačka jedan: 

Uticaj postupanja Službe za prostorno uređenje i zaštitu okoline i Zavoda za urbanizam Grada Tuzla na realizaciju građevinskih i privrednih investicija sa posebnim osvrtom na administrativna ograničenja i druge prepreke razvoju grada Tuzle 

Otvaram raspravu klubova vijećnika.
Vijećnik Zlatan Mehmedović. Izvolite. 

ZLATAN MEHMEDOVIĆ – vijećnik SDP – Socijaldemokratske partije 
                                       Bosne i Hercegovine 

Poštovana predsjedavajuća, uvaženi zamjenici predsjedavajuće, kolege vijećnice i vijećnici, predstavnici službi i medija, sve vas srdačno pozdravljam. U skladu sa ovom današnjom temom, prostorno planiranje, izdavanje urbanističko-tehničke dokumentacije, postupci legalizacije i odobravanja građenja predstavljaju jedne od najvažnijih nadležnosti Grada Tuzla, jer direktno učestvuju i utiču na kvalitet života građana, razvoj privrede i ukupni urbani razvoj našeg grada. U proteklim godinama došlo je do značajnog povećanja broja zahtjeva koji se odnose na legalizaciju bespravno izgrađenih objekata, izdavanje urbanističko-tehničke dokumentacije i odobrenja za građenje. Istovremeno, Služba za prostorno uređenje i zaštitu okoline suočava se sa izraženim i kadrovskim i tehničkim izazovima, nedovoljnim brojem stručnih izvršilaca, složenim zakonskim procedurama i dugotrajnim procesom pribavljanja saglasnosti od drugih institucija. Iako ostvareni rezultati pokazuju da interes građana i investitora za izgradnju i razvoj grada kontinuirano raste, evidentno je da postojeći administrativni kapaciteti nisu dovoljni da odgovore na sve zahtjeve u rokovima koje građani i privreda opravdano očekuju. Zbog toga je neophodno poduzeti konkretne mjere s ciljem unapređenja efikasnosti rada nadležnih službi, povećanje broja stručnih kadrova, pojednostavljenja procedura, pokretanje inicijativa za izmjene propisa koji usporavaju realizaciju investicija i rješavanje zahtjeva građana.
Tematska sjednica ima za cilj da se objektivno sagleda trenutno stanje, identifikuju ključni problemi i definišu mjere koji će omogućiti brže, efikasnije, transparentnije postupanje u oblasti prostornog uređenja, legalizacije izdavanja dozvola na korist svih građana i budućeg razvoja grada Tuzla. S tim u vezi, mi smo pripremili prijedlog zaključaka za tematsku sjednicu. 
Zaključak broj jedan. Konstatuje se da je pred Službom za prostorno uređenje i zaštitu okoline značajno porastao broj upravnih predmeta počev od 2006. godine, kada je stupio na snagu Zakon o uvjetima i postupku legalizacije bespravno izgrađenih građevina Tuzlanskog kantona, prečišćeni tekst Službene novine TK broj 3/26 od 2025. godine. Porast broja predmeta nastavljen je i u toku 2026. godine. Navedeni Zakon o uvjetima i postupku legalizacije bespravno izgrađenih građevina Tuzlanskog kantona je dopunjavan i mijenjan do sada devet puta, na način da su se produžavali rokovi za podnošenje zahtjeva za legalizaciju bespravnih građevina, te su se izrađivali novi ortofoto snimci, što je omogućavalo da veći broj građana stekne pravo da legalizuje svoje objekte, pa je samim time i broj neriješenih zahtjeva za legalizaciju bespravnih izgrađenih objekata porastao do 7.287. u 2025. godini. Određeni broj vlasnika bespravno izgrađenih objekata podnosio je zahtjeve za legalizaciju kako bi kroz taj postupak ostvarili neka supsidijarna prava odnosno kako bi na primjer dobili potvrdu ministarstva odnosno nadležnog općinskog gradskog organa da se građevina nalazi na ortofoto snimku, te kako bi na osnovu te potvrde izvršili privremeno priključenje na komunalnu infrastrukturu ili riješili pitanje prijave prebivališta. Sve navedeno optrećavalo je rješavanje takozvanih redovnih predmeta kojim se odobravala buduća gradnja, te je sa ciljem njihovog efikasnijeg rešavanja 2023. godine pri Službi za prostorno uređenje i zaštitu okoline formirano posebno Odjeljenje za legalizaciju i posebno Odjeljenje za izdavanje urbanističko-tehničke dokumentacije. 
Dalje. Obzirom na nedovoljne tehničke i kadrovske popunjenosti Službe za prostorno uređenje i zaštitu okoline zbog odlaska u mirovinu iskusnih inžinjera, nedostatka inžinjerskog kadra i njihovu nezainteresiranost za rad u organima uprave, te zbog većeg broja zahtjeva za izdavanje urbanističko-tehničke dokumentacije i u takozvanim redovnim predmetima, naročito kod gradnje poslovnih i stambenih objekata, Služba za prostorno uređenje i zaštitu okoline ima poteškoća kod izdavanja urbanističko-tehničke dokumentacije, te je s tim u vezi neophodno poduzeti hitne mjere za rješavanje navedenih problema. 
Pravilnikom o unutrašnjoj organizaciji gradskih organa uprave i stručnih službi Grada Tuzla, u Službi za prostorno uređenje i zaštitu okoline je sistematizovano 29 radnih mjesta. Trenutno je u Službi za prostorno uređenje i zaštitu okoline popunjeno 20 radnih mjesta. Konkretna mjera i aktivnost za unapređenje rada ove Službe je prijem novih uposlenika na 9 upražnjenih radnih mjesta, od kojih upražnjenih radnih mjesta čak 5 radnih mjesta je sistematizovano za inžinjere, tehnička lica, arhitektonske i građevinske struke, koja direktno učestvuju u propisivanju, određivanju urbanističko-tehničkih uslova, u postupcima izdavanja urbanističko-tehničke dokumentacije i nabavku neophodne računarske i druge opreme za rad navedenih državnih službenika. 
Zadužuje se gradonačelnik, Služba za prostorno uređenje i zaštitu okoline i Stručna Služba za zajedničke poslove da hitno pristupe realizaciji ovog zaključka.
Dalje. Konstatuje se da je neophodno hitno pristupiti izmjenama i doponama Pravilnika o unutrašnjoj organizaciji gradskih organa uprave i stručnih službi Grada Tuzla, u dijelu koji se odnosi na Službu za prostorno uređenje i zaštitu okoline, kako bi se sistematizovao veći broj stručnih izvršilaca na rješavanju upravnih predmeta. 
Zadužuje se gradonačelnik, Služba za prostorno uređenje i zaštitu okoline i Stručna Služba za zajedničke poslove da hitno pristupe realizaciji ovog zaključka.
Osim toga, problem u radu Službe za prostorno uređenje i zaštitu okoline i Zavoda za urbanizam su i neadekvatni propisi koji za izdavanje urbanističko-tehničke dokumentacije predviđaju pribavljanje niza saglasnosti sa kojima nadležne institucije izvan Gradske uprave često odugovlače, pa bi trebalo propisati kraće rokove za pribavljanje istih. Iz navedenih, a i drugih razloga, neophodno je izraditi analizu postojećeg pravnog okvira, relevantnog za oblast građenje i legalizacije bespravne gradnje, te Skupštini TK, Parlamentu FBiH i Parlamentarnoj Skupštini BiH, uputiti inicijative za izmjene i dopune zakonske regulative u cilju skraćenja i pojednostavljenja postupka ishodovanja saglasnosti i dozvola iz oblasti građenja, kao i iz oblasti rješavanja prava vlasništva i raspolaganja državnom imovinom. Prilikom izrade analize je potrebno je formirati radni tim u kojem bi se, između ostalog, našla stručna lica, pravne, građevinske, geološke, geodetske i drugih struka, kao i voditelji postupka izdavanja urbanističko-tehničke dokumentacije, s obzirom da se oni susreću s konkretnim primjerima i predmetima iz prakse, te su najrelevantniji da predlože izmjenu zakonske regulative, kojom bi se pospješila efikasnost ovih upravnih postupaka. 
Zadužuje se gradonačelnik, Služba za prostorno uređenje i zaštitu okoline i Zavod za urbanizam da hitno pristupe realizaciji ovog zaključka.
Dalje. Apeluje se na pojedine investitore koji prilikom ishodovanja urbanističko-tehničke dokumentacije dostavljaju potpunu projektnu dokumentaciju usklađenu sa svim propisima kojima je regulisana oblast građenja, jer se suprotnim postupanjem produžava vrijeme rješavanja upravnih postupaka. Apeluje se na imaoce komunalne strukture da saglasnosti iz svoje nadležnosti i uslove za izdavanje istih dostavljaju najkasnije u roku od 15 dana. S ciljem pojednostavljenja postupaka podnošenja zahtjeva za izdavanje urbanističko-tehničke dokumentacije, efikasnijeg provođenja neopodnih procedura, te poboljšanje rada, potrebno je da Služba za prostorno uređenje i zaštitu okoline pripremi nove unificirane obrasce zahtjeva urađene u skladu sa važećim propisima, te dosadašnjim iskustvima i potencijalnim situacijama iz prakse.
Dalje. Detaljni planski dokumenti, Regulacioni plan, Zoning plan i urbanistički projekat su tehničko-regulativni planski dokumenti kojima se regulira korištenje zemljišta, izgradnje i uređenje prostora. Imajući u vidu da detaljni planski dokumenti moraju biti usaglašeni sa prostornim planom grada Tuzla za period 2010-2030. godina, Službeni glasnik grada Tuzla broj 3/14, 7/18, 2/19, 8/19, 8/20 i 2/21 koji je na snazi, neopodno je da budući detaljni planski dokumenti kao i do sada budu usklađeni sa zakonom i prostornim planovima višeg reda, te da budu rađeni na način da u većoj mjeri poštuju zahtjeve građana i investitora.
Zadužuje se Služba za prostorno uređenje i zaštitu okoline i Zavod za urbanizam da hitno pristupe realizaciji ovog zaključka.
I u 2025. godini, Služba za prostorno uređenje i zaštitu okoline je donijela Rješenje o odobrenju za građenje, za ukupnu korisnu površinu od 66.718,33 m2, dok je za prva četri mjesece 2026. godine, donijela Rješenje o odobrenju za građenja za ukupnu korisnu površinu od 26.576,1 m2, što predstavlja 39,83% od prošlogodišnjih izdatih rješenja. U 2025. godini, Služba za prostorno uređenje i zaštitu okoline je donijela rješenja kojima se utvrđuje naknada za pogodnost lokacije rentu u postupcima izdavanja odobrenja naknadnog odobrenja za građenje u ukupnom iznosu od 5.283.184 Konvertibilne marke, dok je u prva četri mjeseca ove godine Služba za prostorno uređenje i zaštitu okoline donijela rješenja kojima se utvrđuje naknada za pogodnost lokacije rentu u postupcima izdavanja odobrenja naknadnog odobrenja za građenje u ukupnom iznosu od 2.652.516,42 Konvertibilne marke, što iznosi 50% od prošlogodišnjeg iznosa.
S ciljem još efikasnijih rješavanja svih zahtjeva građana zadužuje se Služba za prostorno uređenje i zaštitu okoline da hitno pristupi realizaciji zaključaka sa ove sjednice. Hvala.

ANA PEJIĆ

	Zahvaljujem se. Sljedeća diskusija. Vijećnik Mirnes Ajanović. Izvolite. 

MIRNES AJANOVIĆ – vijećnik BOSS – Bosanske stranke

Hvala predsjedavajuća. Pozdrav svima. Danas očito mi nećemo govoriti o jednom predmetu, neću ni ja, niti o jednoj parceli, niti investitoru. Govoriću ono što svaki građanin Tuzle vidi. Ubili su. Ili, hajde, ne bude da ih ja optužujem. Ubijena je izgradnja u Tuzli. Tuzlom su nekad dominirali kranovi, govorilo se plešu Tuzlom. I zaista je bilo tako. Gdje god da prođete gradom kran. Gradi se. Stambeni objekti, poslovni, individualni kuće, dograđuju ljudi, žele bolje uslove života. Na više lokacija istovremeno. Punio se budžet, jer to je osnova punjenja budžeta. To su milionski iznosi. Šta danas imamo u Tuzli?  Imamo li mi kranova? Hajde, kad bi rekli nagradnu igru, ko nađe kran, osim što postoji jedan kod Kipova. Ima li iko u Vijeću da izađe i kaže, osim onaj kod Kipova, a i njega neće bit za mjesec, dva, pet spratova je, samo peti se već završava. Ima li igdje u Tuzli kran da se gradi? Svi šute, neće niko izać reć. Šef prostornog nek izađe. Ima tu, tu, tu i tu. Evo pozivam ga javno. Fahrudina Delića. Nek nabroji gdje u Tuzli osim kod Mosta Kipovi, postoji kran da se gradi objekat? (ANA PEJIĆ – Molim vas, bez dobacivanja, svakako ćete dobiti riječ svi koji žele da se jave). Ako je našo neko jedan, eto, časti se sam kafom. Ako ima, možda stvarno negdje ima. (ANA PEJIĆ - Molim vas, bez dobacivanja. Jel treba za pauzu da napravimo, il možemo nastavit sjednicu?). Dobro predsjedavajuća, jeste. U redu. (ANA PEJIĆ – Izvolite). Hvala vam. Nije sporno, ne smeta m, nego govorimo zaista o činjenici gdje, možda stvarno negdje postoji kran. Jel moguće da ima? Al to nije subjektivno, to je objektivno. To vidi svaki tuzlak. E sad, jel normalno da investitori odlaze i grade druge opštine, da se pune budžeti, da zovu Gračanicu jednim od najbogatijih gradova sad ovde u kantonu? Kaže, tamo je samo biznis, samo se gradi. Budžet se puni maksimalno. Dal je normalno da se višemilionski kapital iznosi iz Tuzle? Zavisimo od toga, to je odmah punjenje budžeta puteva, svega i svačega što možemo uraditi za više miliona maraka ako prodamo lokaciju ili nešto slično za gradnju. Jel to građani odustaju od gradnje do gradnje, nadgradnje, proširenja ili čega? Zašto odustaju? Zato što ih čekaju mjeseci i godine procedura i poniženja i odbijanja na kraju. Nema. Fali ti ovo, fali ti ovo, kad dođeš fali ti ovo, kad nešto  to sve što ti fali prikupiš, pa sve čekaš po dva mjeseca, 60 dana rok, onaj zadnji dan ti dostave, pa ti dostaviš pa dok dođe pisarnica sve, sve 3-4 mjeseca. I ode Godina, dvije u tim, fali ovo, fali ono. A imamo brojne zaključke Vijeća, gdje smo rekli da su službe dužne staviti se na raspolaganju građanima, raspolaganje i pomoć. E to mi danas imamo. Imamo sistem koji previše čeka, previše komplikuje, previše odgađa, a premalo rješava, ili kako kome treba, ili možda kako ko da. Šta da? E to i mi sad dajemo. Tematsku sjednicu. Građanin investitor imaju utisak da se prema svima ne postupa jednako, a i sam takav osjećaj je problematičan. Čim nema gradnje, čim odoše van, čim imaš neku situaciju, ne možeš da kaže to tako. Svugdje nešto može, u Tuzli ne može. Jel to svi ostali kriminalci? Što ih SIPA ne pohapsi? Sve ove gradonačelnike i vijeće iz ostalih opština. Niko ne traži ovde privilegije. Traži da se predmeti rješava zakonito, brzo, ažurno i da službe rade ono što im je posao da služe građanima. Tu je, tako se zove, služba služi građaninu. Oni su sam naziv svoje službe zaboravili. Postali su vladari, to je privatna sad institucija, ustanova, organ. Kakav ovaj gradonačelnik. Ne smije ni on progovorit bolam o tome da treba nešto da se ažurira. Odmah je, vršiš pritisak. Ko god od vas je otišo da traži ažuriranje, jer nas prozivaju. Nama kažu, što vi kaže vijećnici radite, idite tamo, nek požure se, nek urade to. Odete li tam, kod njih, u prostorno, vi vršite pritisak. Mi smo kriminalci. Ne smiješ zatražit, ne smiješ progovorit, uradi ažuriraj. Haj što ne smiješ tam, ne smiješ na Vijeću. I ovdje ne smiješ progovorit, kritikovat. Šuti, začepi, da te ne bi prozvo Fahro. A prozvo. E i mi prozivamo. Građane ne interesuje nadležnost ni službe, ni gradonačelnika, ni Vijeća. On hoće rezultat. Investitor građanin kuću kad pravi, dorađuje, dograđuje, uređuje, šta god da radi, hoće rezultat. Hoće što prije da dobije odobrenje, hoće dozvolu, hoće investiciju realizovanu. Ako nema rezultata, onda odgovornost čija? Ničija. Ne može bit ničija. Neko mora odgovarat. Ko odgovara pred javnošću? Mi. Svake četri godine mi pred izbore izađemo i kažemo de hoš glasat za mene ba? A šta si kaže u radio? Ma sve sam ja, onaj Fahro neće, kaže. Čovjek samo kaže, ti vršiš pritisak. Pa kaže, nemoj, ti sjedi kod kuće, pa nek Fahro radi šta hoće, ja ću nekog drugog izabrat. Pa neće gledat šta Fahro radi. Neg će vršit pritisak na Fahru da radi svoj posao. Što i treba da radi vijećnik i svi ostali. Godinama slušamo isto, uvijek nešto fali, uvijek nešto nedostaje, uvijek neki dokumenti, uvijek jedno mišljenje, uvijek jedna dopuna, uvijek neko izjašnjenje, uvijek i saglasnost, pa i kad dobijete saglasnost, kaže, idi vraćaj tu saglasnost, što si kaže dao. Što bi platio jednom, nek ti plati, kaže, saglasnost još jednom. Biznis. Postalo. Davanje saglasnosti od strane nekih etažnih vlasnika. Kad možeš uzet, uzmi još, Služba još kaže, de ba ti, hoš ti to, kaže vratit i onda investitori i građani hodaju mjesecima, te mjesece pretvaramo u godine i odu, Živinice, Lukavac, okolne opštine, gradove, odoše pare, odoše investicije, odoše radna mjesta, odoše prihodi koji su trebali bit u Budžetu Tuzle, a tuzlacima preskupi stanovi i sve manja ponuda na tržištu, naravno.  Odeš u Živinice, dobiješ stan za 3.000, 2.500. Kako u Tuzli ga dobiješ za pet? U čemu je razlika? Isti materijal. Jel to mi prodajemo 10 puta skuplje zemljište? Nije tačno. Imamo, dakle, proizvodnju novih problema, građani dolaze i odlaze zabrinuti, angažuju advokate da bi zaštitili svoju imovinu, jer crtaju preko njihove imovine. Pa, onda imamo problem što razni ucjenjuju, kaže, nacrtano, Fahro nacrto, kaže, vidi Regulacioni plan, moraš, kaže, prodat. Ili će ti doći ekspropriacija, pa ako meni ne prodaš za tolike pare, znat ćeš, Grad će ti uzet, neš dobit ni pola, a hodaćeš 10 godina po sudu. Regulacioni plan, kaže. Prostorni, kako oćete. Pišu primedbe da bi odbranili se od Grada Tuzla. Mi smo taj Grad. Od nas da bi se odbranili. Radi nekog što bukvalno zafrkava građane. Ne može urbanizam provoditi sukobe, uznemiravat građane, dakle, gradnja. Ne može bit razlog da se ljudi boje šta će im sutra bit nacrtano preko kuće. Zadatak prostornog, urbanizma je uređivanje prostora kao što prostorno se i zove Služba za prostorno. Da se smanjuju konflikti, da se stvara sigurnost, da se stvara razvoj, da se gradi grad. To treba da radi Služba za prostorno. I sad imamo materijali kasne, materijali se odgađuju pred Vijeće, program rada Gradskog vijeća se ne izvršava, ne dostavljaju se informacije rokovima, ne dostavljaju se planski dokumenti, ne dostavljaju se materijali koji Vijeće traži i kad tražimo, traži se od nas da šutimo. Ne možeš ti pričat, kaže, ti si vijećnik. Ti imaš kodeks. Gdje ćeš govorit kao vijećnik, odkud ti pravo da me kritikuješ? Da me prozoveš odkud ti pravo? Da pitaš za mene? To Fahro piše, evo mate, dobili ste. To je njihov izvještaj za ovu sjednicu. To je njegov program rade kako poboljšat uslove. Kako da nas ušutka, da nam začepi usta. E ja neću. Evo pokazuje Vijeće da neće. Ovom tematskom sjednicom nećemo šutit. Dosta je više. Nismo mi ukras, ma nisam ja Ikebana ovdje, dekor kakav. Nit ću ikad bit. Predstavljamo građane i sviđalo se kome il ne. I zato govorim jasno, ako ne bude dovoljno jasno, kasnije će bit još jasnije. Dakle, nema ukazivanja i pokušaja da vijećnici i vijećnici prave probleme. Nema da služba pokušava predstaviti naš rad i obavezu našeg zastupanja interesa građana kao pritisak na rad bilo kojeg organa uprave. To nije rješavanje problema, nego produbljivanje jaza između uprave, predstavničkog doma, neko hoće da nas zavadi. Fahro. To je takav dopis. To je došlo od Fahrudina Delića, šefa Službe za prostorno uređenje. Bukvalno je vijećnicima nešto uradio, što Mensur i ja, koji smo ovdje, kad zbrojim on i ja svoje mandate i godine u mandatima, pola vijeka.  I nismo ovo zapamtili. Evo vijećnici vi koji su novi. Nas dvoje, 500 godina kad bi rekli, jel imamo, 50 godina, pardon, odo ja na milenij. I Haman će tako biti da niko ubuduće pola milenija neće nać mogućnost da se neko ko Fahro, što je nama poslao umjesto zadatak da izvrši kako da poboljša svoje uslove. Jel to treba kadra? Napiši ba. Što nisi napiso prije? Što nisi prije po godine il godinu tražio da treba kadra? Ne, odgovara im ovo stanje. Valja tu i Gordana da zadovolji svoje interese, valja Fahro, Boga pitaj ko još, kakve ne znam. Kritika nije pritisak, kritika je ukazivanje na probleme. Traženje kritike nije pritisak. Predlaganje, rješenja, mi to stalno radimo. I mi radimo njihov posao. Pa im potrošimo pola Vijeća i smišljajući kako da službe rade bolje. Kako da njima se olakša posao. I mi ne valjamo. (ANA PEJIĆ – Molim vas, samo vodite računa o vremenu). Evo, završavam još malo. Mi imamo ustavno pravo, predstavljamo građane, porodice građana, dužni smo rješavat njihove probleme, očekivanja. Nema niko pravo reći Vijeću da ovo što radimo, radimo potupravno. Nama treba da se neki kodeks nabija na nos. Dovodi se time u pitanje i Ustav Bosne i Hercegovine i predstavničkog organa. I nema danas, dakle, više opravdanja. Danas nije ni bitno kolko imamo stručnih mišljenja, kolko je elaborata. Cilj je ovoga, da li rezultat svih tih mišljenja daje više ili manje gradnje? Je li to rezultat više ili manje investitora? Je li veći ili manji broj objekata? Je li veći ili manji prihod u budžetu? To hoće i građani. Ne interesuje njega crtanje i obrazloženja. Dakle, nismo sazvali ovu temasku da bi otvorili kolko je dopisa, mišljenja. Hoćemo da imamo rezultat. Da li se danas u Tuzli i da li je Tuzla grad u kojem se gradi ili grad u kojem se čeka da se gradi? I hoćemo da investitore pozovemo, da dođu, da će biti u službi, svi koji će služiti tim investitorima i građanima, nije to zbog mene, ni zbog nas, ni zbog bilo koje političke opcije. To je zbog sadašnjih građana, zbog razvoja Tuzle i zbog budućnosti Tuzle kojoj svi mi dugujemo sadašnju odgovornost. Hvala.



ANA PEJIĆ

	U redu. Sljedeća diskusija. Vijećnik Omer Berbić. Izvolite Omere.

OMER BERBIĆ – vijećnik Naše stranke

Hvala ljepo. Ja se iskreno danas nisam ni želio javljati, iz razloga što ja mislim da mi ocjenjujemo prvenstveno gradonačelnika kroz Izvještaj o izvršenju Budžeta. Gradonačelnik svoje službe treba da, je li, drži najbolje onako kako on misli da treba. Pa tako i ovu Službu. Ali sam čitajući ove materijale ipak došao do spoznaje da se trebam javiti. Al ću malo kasnije o tome. 
Prvo da malo elaboriram ovu Službu. Ova Služba je jedina Služba od svih službi koja generiše novonastalu vrijednost i tako nam donosi je li pare u Budžet. I sve ostale službe: Služba za inspekcijske poslove, Služba za evo, ne znam, geodetsko i imovinsko-pravne odnose i tako dalje. Sve te službe generišu određene prihode, al na kraju krajeva, to nije novonastala vrijednost. Ovo je jedina Služba koja generiše novonastalu vrijednost, ali ne generiše Služba, nego je generišu privrednici. A Služba daje dozvole. I ovu Službu treba, svi kažu kadrovski ojačat. Ja mislim da ovo Gradsko vijeće, da nam sutra garadonačelnik dođe i kaže dajte 20 ljudi u ovu Službu da zaposlimo, da bi ovo Gradsko vijeće, pa svaki vijećnik, svaka vijećnica s dvije ruke to podržala. A zašto? Zato što ako tih 20 ljudi, 15 ljudi radi na generisanju novonastale vrijednosti zgrada, privatnih objekata, poslovnih objekata i završavaju procese i donose rješenja u roku od mjesec ili manje, a ne 2, 3, 4, 5 mjeseci koliko treba jer je realno i podkapacitirana Služba, mi ćemo imat duplo više para u budžetu, a tih 20 ljudi ćemo isplatit prva dva mjeseca rada. 
I zato ja predlažem gradonačelniku koji će vjerovatno gledat ove snimke, nije tu, ali evo tu je pomoćnik, dajte 20 ljudi u ovu Službu i nemojte više da čujemo da je ona podkapacitirana, jer ovo je jedina Služba koja pravi novonastalu vrijednost. Sve ostale službe, skidam kapu za one koji rade, one koji ne rade, treba dobro pritisnut. Al ova Služba je jedina koja ne smije biti podkapacitirana. Jer kad je ona podkapacitirana, svi smo. Jer ako iz ove Službe mi ne dobijemo dovoljno para u budžetu, mi ne možemo praviti dječija igrališta, ne možemo pravit ulice, ne možemo radit komunalnu infrastrukturu, ne možemo širit toplifikacionu mrežu, itd. Ako ona ne radi u 120% kapaciteta, mi ne možemo radit svoj poso 120% kapaciteta. I ja uopšte neću pričati o ljudima unutar ove Službe, znam dosta dobrih ljudi. Znam ljudi koji, nažalost, mislim da ne rade svoj poso u najboljoj nekoj formi, barem sam tako čuo, nisam imo ja priliku s njima da radim. Ovi s kojim sam imo da radim, stvarno su ljudi susretljivi. Ali sam se javio da kažem, jer sam isčitao ove materijale, da kažem da prvenstveno, dajte gradonačelniče 20 ljudi u tu Službu. Ako treba 20 ljudi, 15, 20, kolko god treba. Uduplajte je, pojačajte je. Jer koliko se ja sjećam, naša je ovdje bila ideja da mi otvaramo grad privredi. A nisam siguran kolko smo to uradili. Ukidanjem jedne ili dvije takse se ne otvara grad privredi. Grad privredi se otvara tako što ćemo im dat građevinsku dozvolu za mjesec dana, umjesto za šest mjeseci il godinu dana.  Ono se daje tako što ćemo im napravit dva, tri parking mjesta rezervisana samo za privredu ispred Gradske uprave. Pa će oni moći ići tamo i tako dalje. 
Mirnes je dobru jednu stvar primijetio, a ja ću to reći ovako. Mi smo dobili ove materijale i pomoćnik gradonačelnika ih je potpisao, al ja zaista ne znam ko je pisao ovaj materijal i koja je intencija da se zaista u zadnja dva pasusa proispituje nadležnost Gradskog vijeća i na kraju krejeva da nas se poziva na naš kodeks ponašanja. Ja se nisam mislio javljat, ali kad sam ovo pročito, ja sam se moro javit da zamolim ko god je piso ovo, da ga se izostavi od budućih pisanja i dopisivanja na sjednicama Gradskog vijeća, jer ja mislim da samo može proizvest kontraefekat. Ne može se dobit nikakav pozitivan efekat ni neka pozitivna sinergija ako vi mislite da mi proispitujemo nešto što mi ne bi trebali proispitivati ili ako vi nas pozivate na kodeks. Možete samo da sad Gradsko vijeće svojim zaključcima tu Službu pozove na kodeks i tako dalje. I na zakone u kojim se treba x,y stvari ubrzati i zakon propisuje kolko građevinska smije trajati i tako dalje. Nema potrebe stvarno da se ide u tom pravcu. Ja sam želio javno pohvaliti ovu Službu u smislu, evo pokazalo se da ima određenih rezultata podkapacitirano, ako je podkapacitirano javno da se stavimo na uslugu ovdje. Svi. Svi će se stavit na uslugu ovoj Službi. Dajte da ih kapacitiramo. Al ja neću razgovarat na način da se ovdje suptilno neke poruke šalju, vi nas ne smijete propitivati. Smijemo propitivat. I znate ko mi daje legitimitet? 1.430, 1.420 ljudi koji su glasali za mene, 2.500 ljudi koji su glasali za Našu stranku, četrest, pedeset hiljada ljudi koje je dalo ljudima legitimitet da sjede ovdje i da na kraju krajeva preispituju ulogu gradonačelnika. Kroz Izvještaj o izvršenju budžeta. Ako treba da mi ovdje, evo kad vi nas pozivate na kodeks, ako mi treba da gradonačelnika sad preispitujemo umjesto te Službe, možemo. Pa onda mi s gradonačelnikom da se obračunavamo a ne s ovim službama. Mislim, nemojte da se ide u tom pravcu. To nije korektno. Nisam došo da budem nekorektan, došo da budem kolegijalan i bit ću kolegijalan do kraja. Al vas molim, ko god je pisao ove materijale, možda je ovo zato što je ovo prva tematska sjednica, pa se nije najbolje shvatila intencija, nemojte puštat više te ljude da nam pišu materijale i nemojte puštat te ljude da se više nama obraćaju na ovaj način. I ovo važi i za svaku ostalu službu gdje se bude pravila tematska sjednica. Jer sad, vjerujte, suzdržat ću se. Neću reć sve što sam želio da kažem, svašta sam želio da kažem. Jer se u meni probudio jedan inat, loš inat. Suzdržat ću se, suzdržat ću se, ali za ubuduće svima poruka u ovoj Gradskoj upravi kad se razgovara sa Gradskim vijećem, nek se razgovara sa uvažavanjem.
A vama želim puno sreće u radu i nadam se da ćete dobit puno više ljudi i da ćete ubrzat svoje procese i da ćete na kraju krajeva povećat i Budžet Grada Tuzle, Budžet koji mi usvajamo, koji ćemo mi moć usmjeirt u projekte koji su najbolji za ovaj grad. Fala ljepo.

ANA PEJIĆ

	U redu. Sljedeća diskusija. Vijećnik Senad Mehmedinović. Izvolite Senade.  

SENAD MEHMEDINOVIĆ – vijećnik Nezavisne liste „Sloboda“ 

Hvala ljepo. Poštovana predsjedavajuća, zamjeniče predsjedavajuće, kolege vijećnici, predstavnici službi, mediji, sve vas srdačno pozdravljam. Pa da odmah kažem, kada smo mi usvajali ovaj zaključak za ovu tematsku sjednicu, ja sam isto više bio da se priča o uticaju postupanja ne službe, nego uticaj postupanja službi. Tako da, dobar dio diskusije koji ću ovdje danas da iznesem, ne odnosi se samo isključivo na Službu za prostorno uređenje i zaštitu okoline, zato što mislim da, generalno, službe imaju zajedničke neke probleme, a koji se reflektuju i kroz odgovor koji smo mi dobili na izjašnjenje zaključaka Gradskog vijeća.

ANA PEJIĆ

	Molim vas Senade, samo malo. Zamolit ću vijećnike da uđu salu, nemamo kvoruma u sali, kako bismo nastavili sa radom sjednice. Janjo, molim vas, pozovite ih da uđu u salu. (SENAD MEHMEDINOVIĆ – Tražim pauzu od pet minuta). Samo sačekajte da uđu u salu. 

	Dajem pauzu od pet minuta.

	(Pauza). 

	Nastavljamo sa radom sjednice. 

	Senade, izvolite i izvinjavam se što smo vas ovako prekinuli u pola diskusije. Svakako vaše vrijeme će bit nadoknađeno. Izvolite. 

SENAD MEHMEDINOVIĆ

Hvala ljepo. Niste u pola, nego na početku. (ANA PEJIĆ - Hajde onda krenite iz početka). Dobro, hvala. Hvala najljepša. Evo, vjerujem da smo zakazali ozbiljnu tematsku sjednicu i očekujem da će se vijećnici prema njoj ophoditi na način kako je zakazana veoma ozbiljno. Rekao sam da moje izlaganje će ići u kontekstu službi, a ne službe, jer imaju neke zajedničke stvari za koje evo ja lično smatram da su targetirane u smislu rada, al prije svega u smislu nečeg što bi ja nazvao odnosom prema Gradskom vijeću i odnosom prema gradskim vijećnicima. Ja postavljam pitanje ovdje svima nama koji sjedimo, a vidim da ima i predstavnika službi i pomoćnika gradonačelnika, da li je ok to da kada vijećnik uputi dopis putem maila, da odgovor se dobije isto kao da je taj mail proslijeđen u svemir. Dakle, jednostavno odgovora ili nema ili se dobije odgovor nakon dva il tri mjeseca. Nekad se pitam da li su neki pomoćnici gradonačelnika svjesni da smo u 21. stoljeću, gdje je sasvim normalna pojava pismene korespondencije putem maila, a da su se pisma faksom davno prestala slati. Ne šalje se više to. 
Dalje. U odnosu ovog za koje ja lično smatram da se treba popraviti od strane službi i zato jest i ova tematska sjednica, iskustvo evo koje ja, na primjer, lično imam u saradnji sa Zavodom za urbanizam, kada smo radili na nagovor, u stvari na poziv, pardon, ne na nagovor, na poziv gradonačelnika u prošlom sazivu da uradimo jednu ljepu i plemenitu stvar, gdje je djecu koje imaju problem glasovno-govorne komunikacije, za djecu iz autističnog spektra poremećaja, da uradimo te tzv. komunikacijske table i ja sam po pozivu gradonačelnika uzeo na sebe da to iskoordiniram. Iskoordinirao sam na način da sam zamolio kolege koje se bave ovim područjem da odemo na sastanke, da dogovorimo da se to uradi. I vjerujte da sam na početku bio zatečen kakav je bio ovaj odnos zaposlenika prema nama na tom prvom sastanku, da kada sam pričao ja šta znači ta komunikacijska tabla da to nije samo lijepljenje sličica kao sad lijepljenje sličica za ovo Svjetsko prvenstvo, dobio sam odgovor koji sam dobio isto kao da hoćemo da gradimo na neki način neku zgradu šta sve treba da se radi od dokumenata i jel ima način da mi pronađemo nekog donatora da to uradi pored toga što ćemo dati svoj doprinos kroz izradu ove komunikacijske table i kad sam rekao da se to radi pro bono, znači grimase koje su bile u tom trenutku, ja sam mislio da je to oštećenje nervusa facialisa, mislio sam da se nešto desilo sa tim sa kojima smo razgovarali, vjerujte mi da sam bio zatečen odnosom prema osobama koje su došle da daju doprinos da se urade komunikacijske table i da ne govorim da sam kasnije kao vijećnik bio isključen skroz s te korespondencije, nisam znao šta se dalje radi. Ovo govorim kao primjer tog odnosa kakav ne bi trebao da bude prema vijećnicima i kako bi predstavnici službi trebali malo više da poštuju drugu stranu isto kao što očekuju da se poštuje njihova strana.
Dalje. Kad je u pitanju ovaj odnos službi, ja sam nekako to definisao kroz pet nekih cjelina, a koji zaokružuju sve službe, a to je zakonski okvir i nadležnost službe što se može isto vidjeti iz ovog dopisa, ali se može odnositi i na druge službe koji su to razlozi kada kasne projekti, pa evo u ovom slučaju projektna dokumentacija. Zatim, problem koji mi imamo i pričao sam sa nekim pomoćnicima gradonačelnika, znači imamo problem kadrovski, nemamo dovoljno osoba koje trebaju da rade na određenim pozicijama, pa čak evo i kad bude i konkurs, došli smo u situaciju da se veoma mali broj ljudi prijavljuje, a i oni koji se prijave kažu da znaju, pa padnu na ispitima Agencije za državnu službu i peto je taj odnos prema Gradskom vijeću službi, ali i odnos Gradskog vijeća prema službama. Kada je u pitanju zakonski okvir i nadležnosti službe, ja mislim da svako od vijećnika koji sjedi poznaje koji su to zakonski okviri i nadležnosti službe, al sad ja postavljam pitanje, pošto mi znamo šta su nadležnosti službe, a onaj koji ne zna ode na web stranicu Grada Tuzle i pročita koje su to nadležnosti službe. I jel u redu da Kolegij Gradskog vijeća traži od određene službe da se dostavi određena informacija koja je iz njene nadležnosti, što se može vidjeti na web stranicama i da se to ignoriše? Jel to poštivanje Gradskog vijeća? Jel poštivanje Gradskog vijeća da smo mi na prošloj sjednici tražili da nam se dostave dopisi do ove sjednice i to je maksimalno izignorisano? Jel to u redu prema vijećnicima? To je nepoštivanje vijećnika. Pod dva, ako se ne dostavlja odgovor, onda mi imamo ozbiljan problem. Ili se nešto sakriva, a ne može se sakriti, ili jednostavno ne poštuje se Gradsko vijeće, očekuje se od nas da mi budemo kao uloga nekog bojlera gdje trebaju da dolaze izvještaji, gdje treba da dolaze materijali i mi trebamo da samo dižemo ruke za te stvari. Ja lično uvažavam zakonski okvir, nadležnosti službe, šta zakon kaže, međutim sjednice koje mi imamo nisu sjednice svedene na to da se analizira šta zakon kaže, nego ja sam za da mi analiziramo i dajemo prijedloge kako efikasnije provoditi ono što zakon nalaže. Razlozi kašnjenja projekata, pa evo i planske dokumentacije koja je ovdje navedena, ja moram kao vijećnik da imam razumijevanja u odgovorima koje je evo ovom prilikom Služba za prostorno uređenje i zaštitu okoline dala. Znači, moramo da prihvatimo jednu stvar, a to je da uvijek postoje objektivni razlozi zašto određeni projekat ne može da se realizuje ili zašto služba ne može da nekad da odgovor na ono što mi iniciramo. I koji su to objektivni razlozi? Mislim da ove objektivne razloge najbolje poznaju Služba za prostorno uređenje, Služba za komunalne poslove, Služba za imovinsko-pravne poslove. Zašto? Zato što te službe direktno trebaju da dobiju odgovor od drugih institucija, a što se tiče njihove nadležnosti. Pa to su: imovinsko-pravni odnosi, zemljišno-knjižni podaci koji se moraju dobiti i tako dalje. I ovo su sigurno objektivne prepreke. Međutim, pitanje šta mi možemo svi da učinimo da se ove stvari ne dešavaju? Da ne govorimo samo da je kasnije neki, da je zastoj do druge službe, pa čak ako će iskreni biti pomoćnici gradonačelnika, oni najbolje znaju jedni između drugih do koga je zastoj i zašto se ne dobijaju dokumenti onda kada se trebaju dobiti. Pa ako treba napravit taj možda i team building, i to je lijepo. Da se sjedne i da se vide gdje imamo problem. Zašto? Zato što to trpe evo u ovom slučaju investitori, zato što to trpe građani. I televiziju Tuzle imamo. Neka uradi anketu po gradu i pitaju građane s čime ste nezadovoljni s ovim. Kad kažete da se mora izvaditi neka dozvola, ja vam govorim sad o opštoj percepciji, ljudima u najmanju ruku zlo dođe. (ANA PEJIĆ – Molim vas samo vodite računa o vremenu). Kolko imam još predsjedavajuća? (ANA PEJIĆ – Minutu). A ono na početku ništa? (ANA PEJIĆ - Računali smo vam to svakako). Aha. Dobro. Mislim kada bi se uradila ta anketa, zaista da bi se ovi odgovori dobijali. Mi znamo koji se evo objektivni razlozi. Građani ne znaju, investitori ne znaju, građanin kad dođe on želi da preda dokument i da mu se u vrijeme koje je propisano zakonom dostavi. Pa imamo i to do zastoja, pa imamo čak i nekih predmeta koji, ja mislim, ufatila, ufatilo se poprilično prašine na njima.
Dalje. Statistike rada službi svi dobijamo u ovim izvještajima. I ja mislim da je statistički podatak dobar koji nam govori u stvari šta se uradilo i koliko se uradilo. Međutim, nekad ti statistički podaci mogu da budu i obrambeni dio dokumenta. Znači, ne trebamo samo mi gledati, ljepo je vidjeti šta je dosad urađeno, međutim, moramo da pratimo kakve su potrebe razvoja grada i šta ćemo mi uraditi u narednom periodu da ne dolazimo u ove probleme koje imamo. Predsjedavajuća, ja ću se da ne uzimam vrijeme na drugo javljanje.

ANA PEJIĆ

	U redu. Sljedeća diskusija. Vijećnik Nedžad Jusić. Izvolite Nedžade. 


NEDŽAD JUSIĆ – nezavisni kandidat – nacionalna manjina

E hvala, s obzirom evo pošto smo krenuli u diskusije, prije svega da vas sve pozdravim. Ja ću pokušat biti, onaj, kratak, a ovo malo prije, hajde, Omer što je govorio, ovaj, ipak ima tu dobrih stvari i trebamo u stvari, između ostalog vodit računa, ovaj, u tom nekakvom odnosu između samih službi i ljudi koji su osoba koji su izabrani od građana grada Tuzle. 
Vidim ovdje problem, jedan i evo, između ostalog, Zlatan je iznio, ja mislim, jedan podatak, da u Službi za prostorno uređenje imamo negdje oko 7.500 predmeta koji bi se trebali riješiti u narednom periodu. Ako sam ja to dobro pohvato, a mislim da jesam, najviši su predmeti za legalizaciju kao i za izgradnju odnosno novih objekata. I ja sam imao određenu suradnju sa ovom Službom. Tu ima dobrih ljudi, ima koji rade, ima koji malo manje, ko i svagdje, ali ja sam siguran u tome da se to treba, između ostalog, u nekom narednom periodu poboljšati. Ali ja nekad i razumijem ljude koji dobiju određeni zahtjev od naših građana, koji su manje upoznati sa kompletnim procedurama i dok dođe do tog službenika, prvo dok građanin prikupi ono što on misli da treba da prikupi, dok preda na protokol, dok dođe do službenika, pa dok dođe na red da službenik to vidi, pa prođe dva mjeseca, pa službenik uvidi da fali jedan dokument, on mu ponovo vrati, pa poštar vrati tu dokumentu i to vrijeme prolazi, i na taj način gubimo, između ostalog, kontinuitet i na kraj krajeva i volju određenih građana da predaju određene zahtjeve za izgradnju stambenih jedinica, pa onda krenu onako kako krenu, pa, između ostalog, i poslije traže legalizaciju tih stambenih objekata. Mislim da smo mi na jednoj od sjednice, ne znam sad kojoj smo, ne znam sad da li radi, ja mislim da radi taj ured za privrednike, ako se ja ne varam, u Gradu Tuzla, gdje su privrednici dolazili kad su željeli da registruju svoj obrt, firmu, bilo šta, dođu kod osobe u Gradu Tuzla, ta osoba pregleda svu tu dokumentaciju i vidi ako mu nešto fali, vrati ga, ali mu odmah kaže, ne kaže mu za 60 dana, nego mu odmah kaže i na kraju se taj predmet kompletira tu kod te osobe i ide dalje u proceduru. Mislim da bi tekako bio efekat da u Službi za prostorno uređenje i zaštitu okoline imamo takvu jednu osobu koju bi u nekom narednom periodu u skladu sa zakonom gradonačelnik zaposlio, koji će biti na usluzi svima onima koji žele da pokrenu određeni proces izgradnje u gradu Tuzla u pomoći za prikupljanje dokumentaciji. Mislim da je to izlaz iz ovog svega i da bi siguran sam u tome u nekom narednom periodu skratili taj vremenski period od datuma predaje zahtjeva za građevinsku dozvolu do izdavanja građevinske dozvole. Mislim da je to mali trošak za Grad Tuzla, a siguran sam u tome da bi bila velika korist za građane grada Tuzle. Ja ne želim, neću predlagat zaključak da idemo s ovim zaključkom da se zaposli osoba, al evo, pošto imamo tu predstavnika Službe, može u nekom narednom periodu da vidi razmotri takvu situaciju i da predloži gradonačelniku da u narednom periodu imamo takvu jednu osobu isključivo koja će pomagati građanima da kompletiraju predmet za daljnji rad, jer da ne gubimo dva mjeseca dok dođe do službenika u Službi i on vidi da mu fali jedan papir, on njega vrati, onda još dva mjeseca i zbog toga gubimo. Tolko bi moja sugestija između ostalog bila da moramo imati jednu osobu u Gradskoj upravi koji će pomagati građanima. Hvala. 

ANA PEJIĆ

	U redu. Sljedeća diskusija. Vijećnik Šefik Husić. Izvolite. 

ŠEFIK HUSIĆ – vijećnik SDA – Stranke demokratske akcije

Hvala predsjedavajuća. Evo prije svega da pozdravim sve prisutne u sali Gradskog vijeća. Slažem se s kolegama znači da je ozbiljna tematska sjednica, ozbiljna tema. Slažem se sa skoro svim diskusijama, međutim Klub Stranke demokratske akcije je prije neg što smo odlučili da ćemo se uključiti u diskusiju, razgovarao malo o onome svemu što je prije diskutovano, pa smo zaključili da bi trebali, obzirom da imamo ovde Gradsku službu, da imamo ljude, da to nisu roboti koji slušaju evo naše ocjene o njihovom radu, osude i tako dalje. Ja bih volio presjedavajuća, znači ako može neko iz Službe da nam se obrati vezano za sve ove navode koje smo čuli ovdje. Ja smatram da onaj ko radi u velikim službama, u velikim kolektivima, ima uvijek određene probleme koje mi možda generalno sa strane ne vidimo, nezadovoljni smo i mi kao vijećnici i građani, al ne znamo šta je to što je objektivno i što Službu sprečava u realizaciji il da kažemo bržoj realizaciji nekih očekivanja i Vijeća i građana, te smatram znači da pored svega ovoga što smo nešto mi izdiskutovali i što smo u suštini samo još trebali neku kandžiju izgleda spremit za ove ljude, ja bih molio, znači da damo priliku evo ljudima iz Službe, da na sve ovo što je rečeno, kažu zapravo šta su njihovi problemi i šta mi kao Vijeće znači možemo učinit u koordinaciji sa gradonačelnikom da bi eventualno što prije rješavali probleme koji su znači uzrokovali zastoj u Službi, a i u nekim drugim službama. Hvala, pa poslije ćemo opet.

ANA PEJIĆ

	U redu. Replika. Vijećnik Mirnes Ajanović. Izvolite. 

MIRNES AJANOVIĆ

Ma nije sporno i niti je ikad bilo sporno da se neko nakon diskusije vijećnika obrati i obrazloži u odnosu na sve stavove, zaključke, prijedloge, ono što smatra da treba. Mi smo prije ove sjednice, pa prilično desetak dana prije, dobili izjašnjenja. Sve je napisano. Tako da nije sporno, niti sad, niti će ikad biti, ako ko želi da se obrati tako da to nije nekakav apel, u smislu volili bi, nego to je mogućnost čak i Vijeća i vijećnika svakog da kaže, želim sad da se oni izjasne za sve što smo govorili. Pa i ja bih volio da se izjasne kad završimo u odnosu na sve ovo što smo govorili, ako nije bilo dovoljno to što su se tada izjasnili, da ih zaista čujemo šta to oni kažu. Ali naravno, nakon toga da imamo priliku da i mi izjasnimo se na njihovo izjašnjenje. Toliko. Hvala. 

ANA PEJIĆ

Obzirom da smo iscrpili diskusije klubova vijećnika, po Poslovniku klubovi vijećnika nemaju drugi krug glasanja, tako da ćemo preć na diskusije vijećnika. 
Samo da pitam. Da li ste za da se predstavnici Službe sad izjasne prije diskusije vijećnika ili kad završite diskusije vijećnika? (MIRNES AJANOVIĆ – Kasnije, kasnije). Kad završi il sad? (MIRNES AJANOVIĆ – Predsjedavajuća, mogul ja?) Molim vas, samo malo, Šefik Husić. Vi ste tražili, možete vi... Samo kratko. Šefik, vi, izvolite.

ŠEFIK HUSIĆ

Evo, mi smo rekli da je stav kluba da bi volili sad. Znači, obzirom da govorimo o ljudima koji sjede iza nas, oni su također isto, poslije radnog vremena, da imaju priliku evo da kažu na kraju krajeva nešto vezano za sve navode koji su, ja znam da su izjašnjenja i pisana i tako dalje, al druga je komunikacija ovdje uživo i da damo priliku ljudima na kraju krajeva da kažu šta su to opstruirajući faktori u njihovom poslu. Hvala.

ANA PEJIĆ

	U redu. Vijećnik Ajanović. Izvolite. 
MIRNES AJANOVIĆ

Klubovi vijećnika su samo u prioritetu, uslovno rečeno, prije prava vijećnik da diskutuje. Nek što se moj kolega ne ljuti. Ovo bi bila diskriminacija prava vijećnika da i on diskutuje. S kakvim pravom mi kao klubovi uzimamo, uzurpiramo njihovo pravo da i oni diskutuju. S punim pravom kakav ima klub. Samo što klub ide prije. Ni na kakav način ne smatram osnovanim, opravdanim da bilo koga od njih slušamo dok se ne saslušaju svi vijećnici, završi diskusija vijećnika, onda se mogu izjasniti i onda mi imamo pravo dodatno još da kažemo. Sve ostalo bi bila diskriminacija svakog vijećnika. Ja na to neću pristat. Vijećnici su ravnopravni klubovima. Samo što moraju sačekat da mi završimo. Zašto kolege bilo ko od ovih nije isti kao klub vijećnika? Jest isti. I ovo nije ispravno. I ja se ne slažem s tim. I suprostavljam se jer je to povreda i Poslovnika i bilo čega što se tiče prava vijećnika da govore, kada oni govore, a ne da neko prekine evo neću ja, de da on govori sad. Ne može. Kad svi završimo, onda mogu oni izaći jer su oni imali priliku da se izjasne. I naravno, nakon diskusije vijećnika, kad čuju i njih, nek izađu za govornicu i  nek se izjasne. Toliko. Hvala.

ANA PEJIĆ

Slažem se svakako s vama. Obzirom da je ovo svakako i tematska sjednica koja se odnosi na službu za prostorno, ja prije diskusije vijećnika pozivam predstavnika Službe za prostorno, da evo odgovori na pitanje i diskusije ovo što je tražio Klub SDA. Svakako ćemo nastavit sa diskusijama vijećnika i ukoliko bude potrebe, predstavnici Službe će ponovo obrazložit sve.
Izvolite. Gospodin Fahrudin Delić.

FAHRUDIN DELIĆ - pomoćnik gradonačelnika za Službu za 
                                      prostorno uređenje i zaštitu okoline 

Hvala predsjedavajuća. Sve vas srdačno pozdravljam. Malo je čudno počeo ovaj sastanak. Ples kranova danas u Tuzli ima, ja mogu sad nabrojat deset kranova. Elir u Tuzli, ogroman objekat Kendi koji se radi, Dramar, ovaj centar u Slavinovićima, objekat na Banji, preko puta Delingovog objekta, u Slavinovićima objekat, Hotel u Slavinovićima, dva objekta Inproza kod Pozorišta i kod Poleta, itd, itd. Tuzla ima kranove. Ja ću vam samo usporedbe radi, vi ste dobili podatke o broju proizvedenih kvadrata prošle godine, odnosno izdatih rješenja za građevinske dozvole. Usporedbe radi, taj podatak nemate. U 2021. godini, izdate su 83 građevinske dozvole. U 2025. godini, izdato je 146. U 2021. godini, Služba je imala 29 dobro pripremljenih uposlenika. Danas Služba ima 20 uposlenika. I ima osam ljudi koji su sposobni da vode ovako komplikovani proces. Ovo je jedan od najkomplikovanijih procesa, odnosno izrade u stvari rješenja, ne znam kako to pravnici tačno kažu, koji postoji u pravu. Morate voditi računa o tome. Mi konsultujemo kod nekih urbanističkih saglasnosti i po 40 zakona ili podzakonskih akata za samo jedno rješenje. Ne mogu vam opisat tu tehnologiju. Svaka je različita. Svaka urbanistička saglasnost je različita. Da se vratimo na 21-u godinu, kad je bio puni kapacitet i tad su radili kranovi i tad su radile betonjere. U toj godini je izdato 39.600 kvadratnih metara građevinskih dozvola. Danas, odnosno u prošloj godini, 25-oj, tad imamo kompletan izvještaj, je urađeno 66.700. To je skoro duplo više sa devet inžinjera manje. Ne znam da li možete vi to shvatit. Svi vi to razumijete. To su činjenice. 
Što se tiče punjenja budžeta, ja sam došao u Gradsku upravu krajem 2003. godine. Znači, imo sam...(ANA PEJIĆ – Molim vas, bez dobacivanja). 2023. godine. Nepune dvije i po godine. U 2024. godini, vi ste usvajali tri puta rebalans budžeta, između ostalog i zbog ove Službe, jer smo tri puta godišnje zarađivali puno više nego što je planirano da zaradimo. U 2025. godini, budžet smo imali čini mi se 4,5 miliona. Zaradili smo, sad ću vam pročitat kolko, 5 miliona 283 hiljade. Puno više. A u toj godini jednoj, iz Službe je otišlo sedam uposlenika. Što u penziju, što u druge službe, jer mi imamo taj problem. Ljudi ne mogu izdržati pritisak u ovoj Službi i onda se prebacuju u druge službe. Prelaze iz službe u službu. Mi imamo taj problem. E ovo ljudi što ima gore, što vidite, ovo su fantastični ljudi koji, morate priznat, puno, puno rade. Što se tiče cifara, govorimo o matematici, samo matematiku, to je jako egzaktna nauka. U prošloj godini, reko sam kolko smo imali budžeta. U prva četri mjeseca ove godine smo izdali rješenja za naplatu rente u iznosu od 2 miliona 652 hiljade maraka. U procentima to je tačno 50% od onog što je zarađeno prošle godine. Za četri mjeseca. Znači, mogli smo još dva mjeseca sačekat, pa da to bude na pola. Pardon, 50% od prošlogodinjeg iznosa, a 53,05% od ukupno planiranih sredstava u 26-oj godini. Mi ako nastavimo ovakvim tempom, mi ćemo do kraja godine imat punjenje budžeta od 150%. Podkapacitirani, jako malo ljudi, jako puno pritiska, ali radimo. Jako, jako savjesno. To je što se tiče budžeta koji je ovdje. Ja ne bih volio sad da ulazim u diskusiju. Možda smo Omere malo jače napisali ovo, al morate razumit nas. To je...I mi smo ljudska bića, ko što reče gospodin Husić. Jednostavno, jako je teško nekad izdržat taj pritisak. Da, ima još jedna stvar koja je jako interesantna. Danas u Tuzli ne postoji građevinska firma koja nema otvoreno radilište i koja ne radi. Mi u Službi imamo takav sistem zadnjih dvije i po godine, da nikom ne dozvoljavamo da ide na prinudni godišnji odmor ili da nema slučajno posla pa da mu neki radnik ode. Ne postoji takva firma. Evo, provjerite to. Molim vas provjerite i vidit ćete da sam u pravu. Svaka firma u Tuzli građevinska radi i svakoj firmi u Tuzli se priprema dokumentacija za sljedeći poso. Ne možemo nekom dat pet urbanističkih, a da neko nema ni jednu. Nego, to nekako balansiramo. Evo, zasad uspijevamo. A šta će dalje bit, vidit ćemo. Ja bih samo zamolio predsjedavajuća, ako mogu sekundu još jednu (ANA PEJIĆ – Izvolite). Mi smo došli danas ovdje u malo proširenom sastavu na ovu sjednicu Vijeća. Imamo tu jako dobrih ljudi iz svoje struke. Građevinskih inžinjera, arhitekata, dva doktora prava. Bilo šta, bilo kakvo pitanje, ja bih vas zamolio da postavite. Dobit ćete odmah odgovor. I ako možete da budete konkretni. Ja bih volio i hvala, gospodin... Ja se izvinjam, Mehmedoviću. Malo sam sad trema me fata pred vama, na onako lijepom elaboriranju. I tebi Omere. Mislim, svaka ti čast. Fino si pričo. Senadu kojeg jako cijenim, zato što je dao jako finu primjedbu koju smo trajno usvojili za izradu planskih dokumenata. I svima vama koji u pozitivnom smislu razmišljate i koji istinski hoćete da pomognete. Svima vam hvala.

ANA PEJIĆ

	Zahvaljujem se. Otvaram diskusiju vijećnika.
	Vijećnik Zlatan Mehmedović. Izvolite. 

ZLATAN MEHMEDOVIĆ 

Evo ja smijem sad kroz diskusiju vijećnika postavit jel tako pitanja za Službu. Vezano za evo ov formirano posebno odjeljenje za legalizaciju i izdavanje urbanističko-tehničke dokumentacije, obzirom na nagomilani broj predmeta što se tiče legalizacije bespravno izgrađenih objekata. Vidimo preko 7.000 u 2025. godini. Konkretno me zanima samo kakva je efikasnost jel rada u stvari ovog odjeljenja i da li su formiranjem ovog odjeljenja uspjeli smanjiti broj ovih nagomilanih predmeta?
I pitanje broj dva je vezano za sistematizaciju radnih mjesta. Vidimo svi da je po sistematizaciji predviđeno 29 radnih mjesta, da je trenutno 20 uposlenika u Službi, da je taj nedostatak od 9 radnika zapravo otpada na 5 radnih mjesta za inžinjere, odnosno tehnička lica arhitektonske i građevinske struke. Mene direktno zanima, evo za Službu ukoliko mogu odgovoriti, da li je to deficitaran kadar na području grada Tuzle, evo i Tuzlesnog kantona, da li su zainteresovani inžinjeri, arhitekti i građevinci u stvari za rad u javnoj ustanovi, obzirom evo ne znam na primanja platu i da li ih više odvlači privatni sektor, pa možda zbog toga imaju nezainteresovanost znači ove struke za rad u evo konkretno Službi za prostorno uređenje? Hvala. 

ANA PEJIĆ

	U redu. Odgovorit ćete svakako na pitanja na kraju diskusije, obzirom da ćemo imat više krugova vijećničkih diskusija. Vijećnik Mirnes Ajanović. Diskusija. Izvolite.

MIRNES AJANOVIĆ

Koliko god kome bude smetalo ovo što ću govoriti, ja to nisam inicirao. Fahrudin Delić kaže i nemojte se ni na kakav način osvrtati da sam ja izrekao nešto što je teško, to je moje mišljenje. Nisam namjeravao, ali sam dužan u odnosu na ovo što sam čuo. Fahrudin govori o ljudskim bićima. Šta je ljudsko biće? Suosjećanje sa drugim. Sve ostalo je nešto drugo. Neću reći monstrum. Ako neko ne suosjeća s drugim ljudskim bićem, a sad, evo mogu i ja u odnosu na kolegu suosjećat, ima nekakav problem. Ali svi mi, bez izuzetka, moramo, dužni smo, ljudski je, bit ljudsko biće, suosjećat sa osobama sa invaliditetom, kolicima. Nemaju nogu, ruku, ne mogu da se kreću. Svi kad ih vidimo suosjećamo. Za njega možemo biti baš briga. Hoda, radi, sposoban je. Nije ni ostario ili ovaj drugi, bilo ko. S tim ljudima svi suosjećamo. Na koga još imamo obavezu da pazimo? Na starije. Teško se kreće. Cestom jedva ide, kak će se popet uz stepenice, na prvi, na drugi, na treće sprat. Mora mu se pomoć. Šta je sa roditeljima i sa djecom malom, mora ih vuć. Ono dijete ne može da se po ravnom kreće, dobro, mora po stepenicama. Šta je sa bolesnim? Šta je sa trudnicama? Svako od nas kad vidite trudnicu, sklanjate se još. Da prođe, da ne daj Bože, da je zakačite, valja popet se, doć. Hodat cestom. Zašto ovo govorim? Radi ljudskih bića. E pa, Fahrudine Deliću. Ovdje imam akt. Evo ga. U originalu. Originalu. Ovjeren iznutra, da se ne desi da nije šta. Original. Traži se od Službe lift za ustanovu, na drugom spratu, da se svi ovi mogu popet. I stariji i trudnice, osobe sa invaliditetom, gdje su bile pokretne stepenice, ne možete vi s kolicima osobu stavit na pokretne stepenice, skinute da bi se napravio lift. Evo, Službe rješenje. Šta uradi Služba? Utvrdi da postoje prostorne mogućnosti. Postoji validan idejni projekat. Može se realizovati. Odgovarajući prostor, lift se može gradit. Šta fali? Što se ne bi izgradio lift? Što ne bi svim ovim ljudima suosjećali, bili ljudska bića? Odgovar je šokantan. Nije zahtjev odbijen zbog zakona, nije zbog struke, nije ni projekta, nije ni sigurnosti, sve je ispravno. Zahtjev je odbijen zato što su etažni vlasnici uzeli oko 30.000 maraka za saglasnost za gradnju, potpisali, napravili ugovor koji je zakon za stranke i za sud. I onda Služba, kada je trebala dati urbanističku saglasnost, pita ponovno, bil li vi odustali od ovoga? Hoćete li vi povuć saglasnost? I ovi kažu, pošto traže još 30.000 maraka, a što ne bi? I odustanu. Evo rješenja. Lift se može izgradit, svi uslovi postoje, ali sporazum o saradnji, međusobnim pravima i obavezama u prilog koji se nalazi saglasnost etažnih vlasnika, koja se investitoru u izvršenju poziv uopšte se ne odnosi na ovu upravnu stvar. Samo radi saglasnosti povučene, odbiju. Nema lifta. Hodaj ti trudnico gore pješke. Djede, hodaj, popni se na drugi isprat. Osoba sa invaliditetom ne može ni prić. Baš ih briga za to. Oni donijeli rješenje. Doktori pravnih nauka, inženjeri, šef službe, potpis Fahrudin Delić, ing.arh.dipl. Šta onda dobijamo? Nevjerovatno. Vidite, sad dolazim u ovo, on sad priča.
Jučer. Žalba uloženo, naravno. Rješenje Ministarstva prostornog uređenja i zaštite okolice 12 04 319 130/26 od 15.05. Tek su poslali ga bili 26.05. ja ga dobijo jučer. Poništava se Rješenje Službe za prostorno uređenje. Napišu na kraju. Na više stranica. Pozovu se na zakonske odredbe, član 18. o korištenju i upravljanju održavanja zajedničkih zgrada i dijelove član 95. Zakon o stvarnim i pravima. Šta napišu? Za ovakav, kako kažu, citiram, međutim, kako iz ospornog rješenja vidljivo da se u konkretnom slučaju radi o radovima koji su od posebnog interesa vlasnika posebnog dijela, jer se radi o liftu, ne treba saglasnost uopšte. Ne treba saglasnost. Radi se o bitnoj okolnosti, liftu. (ANA PEJIĆ - Molim vas, samo da vodite računa o vremenu). Ja. Dakle, nije posljedica ni pravna. Posljedica je ljudska, civilizacijska, moralna. Blokirano je uklanjanje arhitektonske barijere. Mi prije mjesec, dva, govorimo o tački dnevnog reda, imamo uklanjanje arhitektonskih barijera za invalidne osobe. Grad Tuzla ih stvara. Fahrudin Delić stvara arhitektonske barijere. I njegovi inžinjeri, izvinite, ne svi, il doktori nauka, ko je pogođen, svi ovi koje sam nabrojao. A mi usvajamo zaključke, pozivam se na prava osoba s invaliditetom, jednakost, inkluziju, a oni blokiraju izgradnju lifta nezakonito. Evo, poništeno. Ne bi žalba usvojena, da su oni zakonito donijeli ovakvu. Samo se žalba osvrtala na ovu saglasnost. Sve ostalo ima, nemamo šta se žalit na drugo. I poništeno. Dakle, saglasnost, ne treba. Još napisali zakonske odredbe. Imam još tri, četri rečenice, ako hoćete sad ili kasnije. (ANA PEJIĆ - Može, izvolite, slobodno nastavite).
Evo. Ja bih iz ovog razloga, sad ovo što smo čuli o ljudskim bićima, javno, evo, obratio se pomoćniku gradonačelnika Fahrudinu Deliću. Fahrudine Deliću. Evo, nakon ovoga što ste čuli, što su građani čuli, nakon što je ministarstvo poništilo vaše rješenje iz ovih razloga, koji nisu ni tehnički, ni urbanistički, ni sigurnosni, nego samo radi saglasnosti, ovdje je pitanje odgovornosti, ne političke, ne stranačke, nego lične, profesionalne odgovornosti. Ja razumijem da svako može pogriješit. Ali se ne može ignorisati zakon. Ne može se ignorisati stanje, okolnost osoba sa invaliditetom, starijih, trudnica, lica sa otežanim kretanjima. Ne može se donositi nezakonita odluka i podvlađivati nekome ko traži još 30.000 maraka, da ih može dobiti ucjenjivanjem. Zbog toga što ste uradili, smatram da danas ono što možete učiniti jeste podnijeti ostavku. To nije pitanje politike, nije pitanje profesionalnog integriteta, nije pitanje odgovornosti prema građanima, to je pitanje poštovanja institucije koju predstavljate Grada Tuzle. Ako smatrate da ovo nema osnova, da ovo što govorim sada, jer ste govorili u ljudskosti, prenoćite, pa sutra ujutro kad prespavate, ako postoji makar minimum profesionalne savjesti i odgovornosti prema funkciji koju obavljate, onda bi ujutro nakon nove sjednice trebali početi ostavkom, jer funkcije nisu radi građana, niti građanin radi funkcija. Kada se uradi ovakva okolnost i ovo je tema tematske sjednice, da ne dozvolite gradnju lifta da bi se trudnice, invalidi, osobe sa invaliditetom i svi ostali mogli kretati, onda nije pitanje ko će i možel ostati na funkciji. Fahrudine Deliću, pitanje je da li imate moralno pravo ostat na ovoj funkciji?

ANA PEJIĆ

	U redu. Sljedeća diskusija. Vijećnik Senad Mehmedinović. Izvolite Senade. 

SENAD MEHMEDINOVIĆ

Hvala ljepo. Evo mislim da ću brzo završiti, jer većina kolega je govorilo o ovom problemu koji mi imamo, ne samo u Službi za prostorno uređenje, imamo problem u velikom dijelu službi, a to su kadrovska rješenja, odnosno kadrovski problemi. Mi moramo vidjeti, da li na kolegiju, ili da li, ne znam kako i Omer je govorio o tim stvarima, dajte da više vidimo kolika je potreba službi za zapošljavanjem novog kadra. I ako ćemo mi, pomoću njih, ubrzati neke procese, do kojih neće više dolazit do zastoja, dajte da to uradimo. Znamo koliki je budžet, znamo koliko treba novca za jednu osobu i da se uradi ta analiza, znam da je sad neki u toku, il ne znam jel završen onaj konkurs u pojedinim službama, al  mene zabrinjava i ovaj podatak da na konkursima, pogotov gdje se traže struke iz arhitekture, građevine, veoma mali broj ljudi aplicira i da vam kažem, nije više ni popularno toliko se zaposliti u Gradsku službu, javne institucije, zbog malih plata koje imaju zaposlenici. Tako da i onaj koji se prijavi, zaista ga treba čuvati kao zlato, a i ovaj problem o kojem je Fahrudin rekao, kada se zaposle i vide težinu posla i pritiska u jednoj službi, onda traže da pređu na drugo radno, da pređu na drugo radno mjesto. Definitivno ćemo se složit svi ovdje koji sjedimo i pomoćnici gradonačelnika i mi, da su neophodna nova zapošljavanja u određenim službama. Al bi ja uz to volio nekad da pričamo i da nam dolaze prijedlozi, evo i od službi, jel neophodna dodatna reorganizacija određenih službi? Jesu li određene službe prenatrpane? Jel određene službe preuzimaju posao od drugih službi? I evo sad ključna stvar. Da li bi mi procesom digitalizacije u pravom smislu riječi u Gradu Tuzla rješili ove probleme? Dakle, novo zapošljavanje, reorganizacija i digitalizacija. Ako je to rješenje, hajmo razgov...ja sam da se i kritikuje, ali ako će iz kritike proizaći neka rješenja koja će donijeti dobro ovom gradu,  ako ćemo mi završiti ovu tematsku sjednicu samo sa optužbama, a nismo došli do nekih zaključaka kako ovo unaprijediti, onda ona sama sebi će, nažalost, svrha biti. 
Na kraju, moram da podvučem ponovo ovaj odnos prema Vijeću i meni je drago ovde u odgovoru, izjašnjenju, gdje lijepo piše Gradskom vijeću u okviru svoje nadležnosti šta radi. Meni se sviđa ovaj odgovor. Trebamo se mi nekad svi podsjetiti koje su nadležnosti i Vijeća, ali i službi, i svi koji učestvuju u ovom procesu. Pa kaže da je naša nadležnost između ostalog donositi odluke o upravljanju, raspolaganjima imovinom, donositi program uređenja građevinskog zemljišta i tako, i tako, da bi mi donijeli te odluke, da bi mi usvojili akte, mi moramo prijedloge pročitati i onda diskutovati. I upravo je Fahrudin sad rekao na osnovu čitanja naših materijala mi smo došli do jednog trajnog rješenja na koji smo svi ponosni ovdje koji sjedimo i predstavnici Službe za prostorno uređenje, a to je da ne može se više niti jedan regulacioni plan raditi bez da se radi po principu uredbe o uklanjanju arhitektonskih barijera. I to je po meni jedan školski primjer saradnje Vijeća sa u ovom slučaju ovom službom na način na koji mi često govorimo da se naši zaključci koji ne donesemo, apsolutno se ne primjenjuju, ne analiziraju i ne uvažavaju. U ovom slučaju uvažena je jedna velika stvar i ja sam lično ponosan na to. 
Kada su u pitanju prijedlozi zaključaka, mi smo imali sastanak Kolegija i rekao sam tamo da imamo dokument koji je na sedamnaest stranica 30% je uvoda 70% su nekih zaključci.
Ja sam bio predložio, al smo se dogovorili evo drugačije da neke zaključke koji se po mom mišljenju preklapaju i rekao sam koji da to objedinimo kao jedan zaključak da ne bi prenatrpavali i Gradsko vijeće i da se ne bi prenatrpavali zaključcima koji evo na kraju krajeva trebaće nam dosta vremena i da se to pročita. Samo ću reći na šta se oni odnose ali ja ću ih povući iz prostog razloga zato što je tamo dogovoreno da oni prijedlozi koji imaju da u sklopu diskusije nastaju i pošto bi oni objedinili neke i da i sad ja ponovo kažem koji su, oni se već na neki način odnose kroz onaj set od 70-80 zaključaka koji je predloženo. Al evo generalno radi snimanja da se čisto zna na šta se to odnosi. Dakle, odnosi se prije svega na jedinstvenu listu dokumentacije i prestanak parcijalnih dopuna i određeni zaključci koji su predloženi koji će biti pročitani i odnose se na to. Zatim analiza trajanja postupaka i razloga kašnjenja. Akcioni plan koji po meni bi bio izuzetno dobar za ubrzanje procedura i unapređenje efikasnosti i kvartalno izvještavanje Gradskog vijeća. Dakle, ove prijedloge zaključaka koje smo mi imali ćemo povući, zato što oni u nekom od oblika su sastavni dio koji ćemo moći da čujemo vjerovatno kroz neku od narednih diskusija i hvala ljepo. 

ANA PEJIĆ

	U redu. Sljedeća diskusija. Vijećnica Senia Husić. Izvolite. 



SENIA HUSIĆ – vijećnik SDA – Stranke demokratske akcije

Ovako, sve vas pozdravljam. Najprije želim da se zahvalim gospodinu Fahrudinu koji nam je iznio na naše diskusije šta su u stvari to krucijalni problemi što je prouzrokovalo sve ovo o čemu su kolege ranije pričali. Ovdje je bilo od strane kolega vijećnika velikih kritika. Međutim, na sva ova izjašnjenja koja smo dobili od strane Službe za prostorno, vidimo da je u stvari ovdje mnogo rada i truda uloženo. Pa, da se zapitamo kako to u stvari sad sve funkcioniše. U poslu nema emocije. U poslu se postupa u skladu sa pravnim normativima i kadar koji je trenutno uposlen u Službi za prostorno, je na veoma visokom nivou i mislim možda da čak do možda ove godine ili ove trenutno postave možda da nije zapamćeno da je ovakav kvalitetan kadar bio. Naravno, uz dužno poštovanje svih koji su do sada bili. Tako da sama činjenica da 20 ljudi radi, a 29 radnika treba, govori o tome u čemu je u stvari problem. Onaj ko nije menadžer ne zna šta znači imati ispod sebe ljude, kadar ljudi, nedovoljan kadar ljudi. Naravno da se ne može odgovoriti zadatku čak da ti ljudi rade 24 sata. Ja bih podržala prijedlog od strane kolege vijećnika Senada da je ovdje potrebno govoriti o rješenjima ovih problema koji postoje i za koji smo i mi svjesni. S obzirom, ja bih naravno podržala ovo zapošljavanje, zašto ako 29 treba uposlenika da radi taj posao radi 20 uposlenika.
To je veliki problem. Pošto su vijećnici takođe govorili neka lična iskusstva i ja bih se nadovezala na to neko svoje lično iskustvo, gdje bih rekla da ti uposlenici ako ne donesu neko rješenje na vrijeme to znači da postoji zaista opravdanje za to zašto to nije doneseno. Zato što iza toga svakog rješenja mora da postoji pravi pravni razlog. Nikada se ne može donijeti ili odbaciti nešto a  da za to nema opravdanja. Tako da molim vas evo na nama je zaista velika odgovornost da podržimo ove ljude koji rade tu, da im naravno ukažemo na probleme da ih češće pitamo s kakvim problemima se oni susreću i na koji način im mi kao Gradsko vijeće može pomoći u tome da bismo zajedno došli do konačnog rješenja. Ne možemo odmah linčovati, iznositi negativnosti i tako dalje. Ako bismo stavili na jednu stranu na jednu vagu pozitivne strane, a na drugu negativne, ja sam sigurna da bi te pozitivne strane zaista prednjačilo u odnosu na negativnosti. Toliko od mene. Hvala.

ANA PEJIĆ

	U redu. Sljedeća diskusija. Vijećnik Šefik Husić. Izvolite. 

ŠEFIK HUSIĆ

Hvala predsjedavajuća. Da vam se zahvalim što ste onaj dozvolili znači Službi da se obrati, jer smatram da u svim ovim diskusijama je malo je nekakvih nejasnoća o tome šta je zapravo krucijalni problem koji je inicirao ovu tematsku sjednicu. Meni je sad u izlaganju gospodina Delića onaj puno jasnije šta se zapravo dešava i upravo ovo što je kolegica Senia rekla, znači obzirom da smo zakazali ovu tematsku sjednicu, nadam se i da je gradonačelnik bio upoznat tim. Prema zakonu znači gradonačelnik je šef parade, šef službi, svih. Znači, i  ono šta sam ja očekivao u najavi ove tematske sjednice je da će gradonačelnik zaista biti tu i da će zaista biti ispred Službe. Služba ne može odgovoriti znači na ovo što mi sad govorimo, jer nema tu nadležnost da neke stvari uradi sama po sebi. Zapravo oni imaju šefa koji treba da zajedno u saradnji sa službom procijeni ove nedostatke koji su zapravo uzrok problema o kojima mi danas govorimo. A to je između ostalog  jedan od uzroka problema je nedostatak ljudskih resursa onaj kao što je u svim sistemima, znači susrećemo se mi na drugim mjestima,  s razno raznim problemima, iz razloga što su umanjeni ljudski resursi i što pogotovo u ovakvim poslovima znači bez ljudi bez operativnog rada jednog tima koji je sistematizovan i dostatan za ovu prirodu posla, Tuzla je veliki grad. Znači, jako puno zahtjeva evo samo čuli smo od gospodina i kolege Mehmedovića znači jako puno je zahtjeva samo za legalizaciju i toga će vjerovatno bit još puno više da samo radite na tome, a s druge strane imamo građanstvo koje vjerovatno ne poznaje sve zakonske norme i propise po kojima treba da se obrati određenoj službi, pa nekad smo i mi sami krivi jer ne čitamo znači ono što zapravo mi trebamo bazično da znamo, a kolega Jusić je rekao, zaboravi predat papir, pa vrati se s protokola i tako dalje, to nije problem Službe. Znači, Služba je zadužena da traži zakonsku i propisno funkcionisanje znači svih ti zahtjeva i dokumentacije koja se, koja se predaje. Stoga smatram, znači, da mi treba kao Vijeće znači da insistiramo na tome da o ovoj temi i gradonačelnik sazove određen Kolegij, da učešćem predsjednika klubova i da ovu tematiku otvorimo sa gradonačelnikom, a ne s ljudima iz Službe, koji zapravo imaju zaista objektivan problem zašto ne mogu odgovoriti na svaki zahtjev, a također znači ovo što je kolegica Senia spomenula u svojoj diskusiji postoje i one pravne norme preko kojih znači ljudi u Službi ne mogu ići i zaista smatram ako i iz svojih ličnih iskustava ako zaista postoji pravni problem, pa ne možemo zahtijevati da nešto urade onaj izvan zakona. Zasad toliko. Hvala.

ANA PEJIĆ

	U redu. Sljedeća diskusija. Vijećnik Samir Mulaosmanović. Izvolite. 

SAMIR MULAOSMANOVIĆ – vijećnik SDP –Socijaldemokratske  
                                            partije Bosne i Hercegovine 

Hvala. Pozdravljam sve prisutne u sali. Tema je kompleksna. Uticaj postupanja Službe za prostorno uređenje i zaštitu okoline, Zavod za urbanizam Grada Tuzla realizacija građevinskih i privrednih investicije i sad dolazimo tu do, čuli smo neka izlaganja, ja se slažem da svaka služba ima određenih problema, većina ih je vezana za nedostatak kadra. I sad po meni, znači dolazimo do jednog sistemskog, sistemske greške. Mi dozvoljavamo da imamo, evo zadržaću se ovde na školovanju, Građevinska škola. Mi sebi dozvoljavamo da imamo 17 razreda Medicinske škole. A u Građevinsku se upiše možda jedno pola razreda i onda nešto očekujemo. Znači, mi sebi sistemski dozvoljavamo da nam fali raznih...(ANA PEJIĆ - Molim vas, izvinite samo malo. Zamolit ću vijećnike da uđu u salu, nemamo kvoruma u sali. Možetel ih pozvat Enisa? Možete nastavit. Izvolite Samire). E, hvala. Tu dolazimo do problema znači nedostatka obrazovanog kadra, a vamo pravimo nekakav kadar koji će liječiti po Njemačkoj sve besplatno. I na kraju krajeva, ajmo reć, trebamo imati sedam inžinjera u Prostornom. Kakvih inžinjera? Znači, ne možemo nać jednog. Pa onda dolazimo do po meni krucijalnog dijela, isto plate. Evo, postavljeno je malo prije pitanje Zlatana, znači, platni razred i mi očekujemo sad ljude koji su visoke školske spreme da rade, ne znam ni ja za 1300 + topli obrok i pomeni to nema smisla. Znači, sistemske greške su urađene na mnogo većem nivou, nego što je ovaj lokalni. Nažalost, to je, ja mislim vezano i za svaku službu i svaka služba će i dalje imati tih problema i ja se nadam da ćemo mi naći tih 20 plus ljudi, pa ne samo za ovu službu, za bilo koju drugu službu.
Isto tako, od kako sjedim ovdje u ovoj stolici, imali smo razne regulacionih planova, idejnih rešenja i svega, vjerujete, ja lično ne želim da vjerujem, nit ću kad vjerovat, ukoliko ne bude to suprotno, da meni gradonačelnik ili pomoćnici gradonačelnika daju lažne informacije. To je nešto što ja ne prihvatam, a ja doboko vjerujem da oni to ne rade, tako da svi ti regulacioni planovi i idejna rešenja su to što oni zakonski znače. Iće u javne rasprave, dorađivaće se i s tim želim da kažem, evo bilo je nešto vezano za Kazan Mahalu, ljudi smo,  pogriješi se, ali to nije po meni razlog da sahranimo tu osobu. Moja iskustva sa navedenim službama su jako pozitivna, može se razgovarati. Mislim isto tako, mada ne mora značiti sto posto, da zakoni su isto treća stvar koja pravi prepreke, to nije do ljudi u službi. Zakoni su takvi kakvi jesu i napravljeni su na većim instancama. Bilo bi dobro da se uradi neka analiza i da idemo prema višim instancama, da se neke stvari mijenjaju. Ne može bilo ko u službi mijenjat zakon, to nema smisla, nije njihova nadležnost. A to je ono što u suštini boli i građanina kad mu se kaže nije naša nadležnost, al Bože moj, tako je. Tako da ovo što sam nabrojo, znači školovanje, nedostatak ljudi, ajmo nazvat to neplaćenost, rezultat je ovog stanja. Služba to definitivno nije kriva, sistemska je greška po meni, tako da nadam se da će se nešto promijeniti. Hvala puno. 

ANA PEJIĆ

	U redu. Sljedeća diskusija. Vijećnica Berisa Ahmetović. Izvolite. 

BERISA AHMETOVIĆ – vijećnik SDA – Stranke demokratske akcije 

Zahvaljujem predsjedavajuća. Pozdravljam sve prisutne. Gledate neku čudnu opoziciju danas, rekla bih tako. Nije SDA danas, Klub SDA u stvari, razmišljala sam dal da se uopšte javim, obzirom da su kolege naš stav od samog starta rekli, ali ovaj nekako da podcrtam još par činjenica.
Nije SDA danas stala u zaštitu Službe, nije nam to uloga ni dužnost, možda bi bolje jel prošli da krenemo napadat redom. Nije SDA ni stala u zaštitu Fahrudina Delića, sasvim nam je svejedno ko je na tom mjestu, nego u zaštitu rada, zaista pokazatelji na neki način pokazuju da se radi u ovoj Službi. Kolega Zlatan je na samom startu govorio, kroz same zaključke, o rezultatima i radu. Ali evo u samom startu je rekao zaista šta su oni ključni problemi, pa evo kolega Mehmedinović se nadovezao na to, a evo i samo izlaganje gospodina Delića. Mislim da je tako sjednica zaista trebala i da počne i evo moja zahvala predsjedavajućoj što je dopustila da ipak, tematska je sjednica, da ipak čujemo šta su, je li to, nema veze što je to napisano, da mi ovdje čujemo, kako volimo reći, da se to čuje tamo, da čujemo koji su tu ključni problemi, sa kojima se Služba nosi, pa evo i da raspravljamo o njima. 
Naš cilj je zaista da danas izađemo sa ove sjednice sa konkretnim prijedlozima, konkretnim rješenjima, a ne da mi sad ovdje ljudima iza leđa stvaramo politički, evo na neki način, onaj, je li ovaj, mislim da nije cilj zaista da politički danas djelujemo, nego da ovi ljudi nemaju osjećaj neprijatnosti, jer mi o njima ovdje govorimo imenom i prezimenom, kao da ništa ne rade, a u stvari rezultati pokazuju drugačije. Isto tako, ne možemo osportiti činjenicu da na terenu ima mnogo problema, mnogo problema, ali ti problemi možda dijelom leže i u tim radnicima, to ne znamo, sad imenom i prezimenom nećemo ulaziti u to, ali zaista oni su, evo i ova sjednica danas je pokazala od izlaganja službe, od nas kolega vijećnika, od analiza i tako dalje, pokazala je da nije problem isključivo u radnicima, problem je, evo, ključno, mogu se nadovezat kolega Mehmedinović, neće mi zamjerit, jer stvarno je problem u te tri ključne stvari, zapošljavanje, reorganizacija, pa evo i ta digitalizacija ukoliko je li neophodna. Mislim da moramo pitati ljude iza leđa, ništa loše kad kažem iza leđa, jer se fizički nalaze iza leđa, moramo ih pitati. Tu smo da im pomognemo, a ne da samo kritikujemo. Svi smo mi u konačnici odgovorni za njihove rezultate. Naše nije samo da kritikujemo, nego da tražimo rješenje. A kad je u pitanju ostavka eventualno nekih od kolega ili Fahrudina Delića ili bilo koga iz bilo koje službe, to nije zaista naša odgovornost i ne bi da se zaista time bavimo i ovdje, da prozivamo ljude imenom i prezimenom. Mi znamo ko je poslodavac Fahrudinu Deliću i nemamo potrebe o tom da raspravljamo ni da slušamo takve priče. Kad su u pitanju zaključci koje ste evo spomenuli, kako sam ja shvatila, pošto ne pripadam tom kolegiju,  kako sam shvatila neki set zaključaka jel na 17 stranica i tako dalje. Ne znam, neću da kažem da nema se pravo to nešto unaprijed pripremiti, a da evo ne znamo ni šta se pripremalo, ali evo samo da znate evo da ću ja, ukoliko mislim da je današnja sjednica pokazala da se kroz pet zaključaka može završiti, da nemamo nikakve probleme i da ne stvaramo do ponoći neke zaključke. Ukoliko to bude na 17 stranica kako ste dogovorili, evo ja lično kažem odmah imam na to pravo, ja ću tražiti da se o svakom zaključku pojedinačno glasa. Hvala puno.

ANA PEJIĆ

	U redu. Da li se još neko javlja za diskusiju vijećnika? 
	Vijećnik Ervin Alibegović. Izvolite. 

ERVIN ALIBEGOVIĆ – vijećnik Demokratske fronte – DF

Hvala vam predsjedavajuća. Iskoristio bih ovu priliku da pozdravim vas i sve prisutne na ovoj današnjoj sjednici. Iako sam danas evo iznenađen nekim podacima, ovo ukazuje zaista da evo uz razumijevanje i poziciji i opoziciji da je ovakva sjednica danas bila potrebna.
Ono što me posebno raduje s druge strane je upravo nastojanje i Gradskog vijeća i nadležnih službi da se približimo čovjeku, da se približimo građaninu kojim je potrebna naša pomoć u ostvarivanju njegovih prava. Dakle, definirali smo problem sistematizacije i ostvarenja sistematizacije, to je onim čime sam ja bio zaista iznenađen, da gotovo jedna trećina kadra u ovako bitnoj Službi nedostaje i da je takav problem vjerovatno izazvan nedovoljnom atraktivnošću, reklo bi se, radnog mjesta, nedovoljnim materijalnim statusom, što za posljedicu ima dopunsko angažovanje ostalih uposlenika, što će neminomno voditi ka izgaranju na poslu i narušavanju njihovoga ličnoga zdravlja, što ne bi trebali da dozvolimo. 
Obzirom da smo upoznati sa ovakvim problemom, ja bih pitao, postavio bih vijećničko pitanje, da li je ovakva sistematizacija adekvatna i drugo, da li ona omogućava ili formiranje direktnog odjeljenja ili odjeljenja po tipu hibridnog modela, dakle upotrebe vještačke inteligencije i dakle stručnih lica, koji bi se bavili isključivo pripremom dokumentacije za pružanje pomoći građanima, kako bi mogli adekvatno taj zahtjev predati, koji bi se potom procesuirao u nadležnoj službi.
I drugo pitanje je bilo pitanje zakonodavstva. Mene zanima da li je tačna činjenica sa kojom se spekuliše u krugovima, da je gotovo 70% teritorije grada Tuzla, možda čak i više, vezano na neki način za rudničku eksploataciju i kakva je sudbina gruntovičkog zakona iz 1886. koju je donijela Austro - Ugarska monarhija, dakle takozvana Rudarska knjiga (Iskaz III). Kakva je sudbina toga?
I treće. Predložio bih da se formira poseban tim, ukoliko je to tačno, ukoliko se ispostavi da je to tačno, koji bi izvršio razgovore sa Elektroprivredom Bosne i Hercegovine na rješavanju ovih pitanja. 
Još jednom se zahvaljujem svima. Bez ovog poticaja na diskusiju, kako je dao Mirnes i bez ovih odgovora iz adekvatnih službi, mi se nećemo približiti čovjeku. Ja ovo vidim kao jedan poticaj za boljitak naših građana. Zahvaljujem vam se na pažnji. 

ANA PEJIĆ

	U redu. S obzirom da nema više prijavljenih diskusija za prvi krug diskusija vijećnika. Zamolit ću predstavnika službe da odgovori na pitanja koja su proistekla iz diskusija vijećnika u prvom krugu, a onda nastavljamo dalje. Izvolite. Pitanja smo rekli da pratite u toku diskusija koja su...Zlatan je imao pitanje jel de? Zlatan i vijećnik Ervin Alibegović su imali pitanje. Vi niste imali Samire?



FAHRUDIN DELIĆ - pomoćnik gradonačelnika za Službu za 
                                      prostorno uređenje i zaštitu okoline 

Evo, ja ću pokušat na brzinu pročitat efikasnost Odjeljenja za legalizaciju, da li se ima kadra na tržištu koji bi se zaposlili u službi? Prošle godine smo raspisali konkurs za jednog pravnika. Mislim da je bio februar ili mart, nisam siguran. Još uvijek nikakvu...Ima jedna žalba i još uvijek nikakav odgovor nismo dobili od Agencije za državnu službu. Malo prije sam spomenuo da smo dobili tri zaposlenika, nova tehničara, tehnička lica, dva građevinska inžinjera, jednog arhitektu. Čekali smo ih godinu i po dana zbog jedne žalbe i nije mogla biti realizovana iz nekog razloga. Mi ne znamo šta se dešava u Sarajevu, ne znamo kako Agencija za državnu službu radi. Prošle godine smo također raspisali konkurs za prijem tehničkih lica, znači građevinskih inžinjera i arhitekata. Ni jedan nije položio opšti ispit znanja. To je tragično. I jako teško. Neko je diskutovo ovdje, nisam upratio ko je. Više Gradska uprava nije atraktivna. To je problem velik koji se dešava. Da li je to zbog malih plata? Da li privatnici daju veće plate? Ja ne znam. Znam da ima puno registrovanih projektnih biroa, pa ljudi rade sami za sebe.  Pa vjerovatno je i to bolje nego da rade u Gradskoj upravi. Mi ćemo opet raspisat konkurs i hvala vam svima na podršci. Nisam očekivo baš ovoliku podršku, al hvala vam na tome. Pregledat ćemo ponovo sistematizaciju i pokušat ćemo gradonačelniku i vama ponudit izmjenu te sistematizacije za eventualnim povećanjem nekim, jer smo ovdje išli malo onako možda i skromnije, odnosno rukovodili smo se nekadašnjom količinom ljudi koji su radili u službi. Reću vam da je prije desetak godina Gradska uprava imala zaposlenih ja mislim 540 ljudi, danas ima 380. Imamo daleko više posla, a puno manje kapaciteta, sve službe. Znači generalno sve službe to rade. To je i ovo pitanje, da li je ova sistematizacija adekvatna. Hvala vam na tome, pogledat ćemo, pregledat ćemo to još jednom i predložit ćemo gradonačelniku i vama da se eventualno nešto promijeni u toj sistematizaciji. 
Što se tiče rudnika, skroz ste u pravu. Reću vam samo jednu paralelu. Prije nekih 6-7 godina sam razgovarao sa šefom Službe prostornog uređenja u Štutgartu, u Njemačkoj. Dio Štutgarta koji Mercedes najviše fabrika ima, na što je taj čovjek naročito ponosan. Prosječno vrijeme izdavanja urbanističke saglasnosti je 7 mjeseci. Imamo jako slične zakone jer zakoni koje mi provodimo ovdje su onako dobro usklađeni sa evropskim propisima. Oni u Njemačkoj imaju apsolutno sve digitalizovano, njima apsolutno nikakav papir nije nedostupan. I to je ovo što je gospodin Senad čini mi se spomenuo. Ja se ne razumijem u tu tehnologiju, ali kada bi neko to mogo napravit, to bi bila fantastična stvar. Puno, puno vremena se izgubi. U stvari radimo po sistemu prošlog vijeka, to je slanje pisama, nemamo elektronskih pečata. Sve je to nešto što treba polako uvodit, neće to meni trebati, ja ću uskoro u penziju, al trebati će svim ovim mladim ljudima koji gore sjede, puno će im to pomoći. Oni, znači, za 7 mjeseci prosječno izdaju urbanističku, a nemaju rudnika, nemaju pijeska, površinske eksploatacije, nemaju soli, isto tako, Tuzla ima tonjenje, Tuzla ima 70% zatvorenih površina grada Tuzla, rudničkim zemljištem, što eksploatacionim, što istražnim poljima. Jako velike površine imaju. I površinska i podzemna eksploatacija, eksploatacija kvarcnog pijeska, i to je isto tako, velike su to površine, sve su to kočnice za razvoj Tuzle, ja bih smio reći. Prije nekih desetak godina, bio sam u Sarajevu u Elektroprivredi, Nadzorni odbor Elektroprivrede je donio jedan zaključak da Rudnik Kreka se mora odreći neprofitabilne imovine u gradu Tuzla, jer, sad teško, malo će mi trebati vremena da se sjetim kako su to, predstavlja lažnu vrijednost firme, u tom smislu. Nešto što je neprofitabilno, nešto što ne koriste, oni još uvijek vode u knjigama. Jamu Posavina na Moluhama, koja je zatvorena, ja ne znam, mislim da je 1910. godine. Jamu, ne znam kako se zove sve te jame, ali 1930. godine na Ircu, ne znam kako se zove to područje, ta sjeverna sinklinala je ogromna i tu treba isključivat te površine iz rudnika. Mi smo dobili skoro, evo Amela Hasić-Imamović, doktor prava, ona je našla negdje jedno sudsko rješenje gdje iskaz 3 nije prihvaćen, jel tako nešto Amela, čini mi se bilo. Znači, rudnik to gubi na sudu, ali to treba sistemski riješiti, ne treba čopkat parcelu po parcelu, to treba vidjeti sa Elektroprivredom, dogovorit sastanak, možda da i vi učestvujete u tome predstavnici Gradskog vijeća, zašto ne, i gradonačelnik, i da se pokuša dogovorit to ispisivanje iz rudničke knjige, odnosno oslobađanje tih 70% teritorije da se grad može još više razvijat.

ANA PEJIĆ

	U redu. U redu. Zahvaljujem se.

	Dajem pauzu od deset minuta.

	Zamolit ću samo sastanak članova kolegija.

	(Pauza). 

Zamolit ću vijećnike samo da se vrate na svoje mjesta kako bismo nastavili sa radom. 
S obzirom da je u toku današnje rasprave pored već predloženih zaključaka u raspravi najavljeno još oko 70 zaključaka koje su vijećnici pripremili, te imajući u vidu da je tokom rasprave najavljeno također i da će se tražiti pojedinačno o svakom zaključku da se glasa posebno, radi efikasnosti u narednim danima održat će se sjednica Kolegija na kojoj će se sublimirati svi zaključci sa današnje sjednice. 
Za sjednicu Gradskog vijeća iz navedenog razloga današnja tematska sjednica se prekida, a nastavak će se održati 10.06.2026. godine, a o satnici i vijećnici, a i obrađivači će biti naknadno obaviješteni. Zahvaljujem se.

Završeno u 19:08 sati.























NASTAVAK 2. TEMATSKE SJEDNICE GRADSKOG VIJEĆA TUZLA ODRŽANE 10. JUNA 2026. GODINE U POSLOVNOM OBJEKTU „GRAFIČAR“ SA POČETKOM U 15,30 SATI.


- SJEDNICI PRISUSTVUJE 28 VIJEĆNIKA.


ANA PEJIĆ – predsjedavajući  Gradskog vijeća Tuzla 

(Intoniranje himne Bosne i Hercegovine). 
Poštovani vijećnici Gradskog vijeća Tuzla, predstavnici gradskih službi, predstavnici medija, gosti, nastavljamo sa radom 2. tematsku sjednicu Gradskog vijeća Tuzla, koja je prekinuta 02.06.2026. godine. 
Konstatujem, da prema evidenciji Stručne službe Gradskog vijeća, sjednici prisustvuje 24 od ukupnog broja vijećnika. Svoj izostanak za današnju sjednicu  najavio je vijećnik Zlatan Mehmedović, te predlažem da mu izostanak opravdamo. 
Podsjećam da je 2. tematska sjednica Gradskog vijeća Tuzla zakazana u skladu sa zaključcima Gradskog vijeća Tuzla, usvojenim na 18. redovnoj sjednici Gradskog vijeća Tuzla, održanoj 27.04.26-e godine.
[bookmark: _Hlk231802642]U skladu sa navedenim zaključcima, Upravna organozacija Zavod za urbanizam je dostavila informaciju broj 12/04-D-85-2026 od 07.05.26-e godine, zaprimljenu 11.05.26-e godine. Navedenu Informaciju ste dobili i elektronski i u printanoj verziji.
Služba za prostorno uređenje i zaštitu okoline je takođe, u skladu sa zaključcima Gardskog vijeća Tuzla, dostavila Izjašnjenje broj 06/1-19-Sl.-298-2026 od 20.05.26-e godine, zaprimljeno istog dana. Izjašnjenje Službe ste takođe dobili i elektronski i u printanoj verziji.
U skladu sa članom 65. Poslovnika Gradskog vijeća Tuzla („Službeni glasnik Grada Tuzle“, broj 5/22, 14/24 i 5/26), kojim je propisano da „Predsjedavajući obavještava Gradsko vijeće ko je osim vijećnika pozvan da prisustvuje sjednici“, obavještavam vas da je obavijest o današnjem nastavku tematske sjednice upućena gradonačelniku Grada Tuzle, sekretaru organa državne službe, pomoćnicima gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštvu Grada Tuzle, kao i medijima. 
Evidencija prisutnih na današnjoj sjednici Gradskog vijeća je kod uposlenika Stručne službe Gradskog vijeća.
Nastavljamo sa realizacijom usvojenog dnevnog reda.


USVOJENI DNEVNI RED 
NASTAVKA DRUGE TEMATSKE SJEDNICE, 
ODRŽANOG 10.6.2026. GODINE (broj 01/04-A-6947-2026)

1. Uticaj postupanja Službe za prostorno uređenje i zaštitu okoline i Zavoda za urbanizam Grada Tuzla na realizaciju građevinskih i privrednih investicija, sa posebnim osvrtom na administrativna ograničenja i druge prepreke razvoju grada Tuzle





Tačka jedan: 

Uticaj postupanja Službe za prostorno uređenje i zaštitu okoline i Zavoda za urbanizam Grada Tuzla na realizaciju građevinskih i privrednih investicija, sa posebnim osvrtom na administrativna ograničenja i druge prepreke razvoju grada Tuzle

Podsjećam vijećnike da je zatvorena rasprava klubova vijećnika, te nastavljamo sa raspravom vijećnika.
Da li se neko...Svjetlana Kakeš, vijećnica SDP-a. Izvolite. 

SVJETLANA KAKEŠ – vijećnik SDP – Socijaldemokratske partije Bosne i Hercegovine 

	Zahvaljujem predsjedavajuća i evo pošto se prva javljam za riječ, pozdravljam sve prisutne u sali. Ja samo želim, iako sam se javila za diskusiju vijećnika, al u ime Kluba vijećnika da podsjetim da je predsjednik Kluba vijećnika na početku na prvom dijelu sjednice iznio prijedloge zaključaka za ovu temu, za ovu sjednicu, međutim usaglasili smo se na sjednici Kolegija prije ovog nastavka sjednice da ovi zaključci koji su izneseni na prvom dijelu sjednice, budu sastavni dio zaključaka iza kojih stoji Kolegij Gradskog vijeća, tako da evo predlažemo, u stvari usaglasili smo se već sa ostalim članovima Kolegija da i ovi zaključci koji su izneseni na prvom dijelu sjednice budu zapravo prezentirani i sastavni dio zaključaka Kolegija Vijeća. 

ANA PEJIĆ

	U redu. Zahvaljujem se. 
Da li se još neko od vijećnika javlja za diskusiju?
Zamolit ću sekretara da pročita zaključke koje je predložio Kolegij Gradskog vijeća Tuzla. Izvolite Slađana. 

SLAĐANA KRAJINA – sekretar Gradskog vijeća Tuzla

	Ja vas sve pozdravljam. 

	Prijedlog zaključaka Kolegija Gradskog vijeća je sljedeći:

1. Konstatuje se da je pred Službom za prostorno uređenje i zaštitu okoline značajno porastao broj upravnih predmeta počev od 2006. godine, kada je stupio na snagu Zakon o uvjetima i postupku legalizacije bespravno izgrađenih građevina Tuzlanskog kantona - prečišćeni tekst („Službene novine Tuzlanskog kantona“, broj 3/26) do 2025. godine. Porast broja predmeta nastavljen je i u toku 2026. godine. Navedeni Zakon o uvjetima i postupku legalizacije bespravno izgrađenih građevina Tuzlanskog kantona je dopunjavan i mijenjan do sada devet puta, na način da su se produžavali rokovi za podnošenje zahtjeva za legalizaciju bespravnih građevina, te su se izrađivali novi ortofoto snimci, što je omogućavalo da veći broj građana stekne pravo da legalizuju svoje objekte, pa je samim time i broj neriješenih zahtjeva za legalizaciju bespravno izgrađenih objekata porastao do 7.287 u 2025. godini. Određeni broj vlasnika bespravno izgrađenih objekata podnosio je zahtjeve za legalizaciju, kako bi kroz taj postupak ostvarili neka supsidijarna prava, odnosno kako bi npr. dobili potvrdu Ministarstva, odnosno nadležnog općinskog/gradskog organa da se građevina nalazi na ortofoto snimku, te kako bi na osnovu te potvrde izvršili privremeno priključenje na komunalnu infrastrukturu ili riješili pitanje prijave prebivališta. Sve navedeno opterećivalo je rješavanje tzv. redovnih predmeta kojim se odobravala buduća gradnja te je, sa ciljem njihovog efikasnijeg rješavanja, 2023. godine pri Službi za prostorno uređenje i zaštitu okoline formirano posebno Odjeljenje za legalizaciju i posebno Odjeljenje za izdavanje urbanističko-tehničke dokumentacije. 
2. S obzirom na nedovoljne tehničke i kadrovske popunjenosti Službe za prostorno uređenje i zaštitu okoline (zbog odlaska u mirovinu iskusnih inženjera, nedostatka inženjerskog kadra i njihovu nezainteresiranost za rad u organima uprave) te zbog većeg broja zahtjeva za izdavanje urbanističko-tehničke dokumentacije i u tzv. redovnim predmetima, naročito kod gradnje poslovnih i stambenih objekata, Služba za prostorno uređenje i zaštitu okoline ima poteškoća kod izdavanja urbanističko-tehničke dokumentacije, te je s tim u vezi neophodno poduzeti hitne mjere za rješavanje navedenih problema. Pravilnikom o unutrašnjoj organizaciji gradskih organa uprave i stručnih službi Grada Tuzla, u Službi za prostorno uređenje i zaštitu okoline je sistematizovano 29 radnih mjesta. Trenutno je u Službi za prostorno uređenje i zaštitu okoline popunjeno 20 radnih mjesta. Konkretna mjera i aktivnost za unapređenje rada ove Službe je prijem novih uposlenika na devet upražnjenih radnih mjesta, od kojih upražnjenih radnih mjesta čak pet radnih mjesta je sistematizovano za inženjere (tehnička lica - arhitektonske i građevinske struke) koja direktno učestvuju u propisivanju (određivanju) urbanističko-tehničkih uslova u postupcima izdavanja urbanističko-tehničke dokumentacije i nabavku neophodne računarske i druge opreme za rad navedenih državnih službenika. Zadužuju se gradonačelnik, Služba za prostorno uređenje i zaštitu okoline i Stručna služba za zajedničke poslove da hitno pristupe realizaciji ovog zaključka.
3. Konstatuje se da je neophodno hitno pristupiti izmjenama i dopunama Pravilnika o unutrašnjoj organizaciji gradskih organa uprave i stručnih službi Grada Tuzla u dijelu koji se odnosi na Službu za prostorno uređenje i zaštitu okoline,  kako bi se sistematizovao veći broj stručnih izvršilaca na rješavanju upravnih predmeta. Zadužuju se gradonačelnik, Služba za prostorno uređenje i zaštitu okoline i Stručna služba za zajedničke poslove da hitno pristupe realizaciji ovog zaključka. 
4. Osim toga, problem u radu Službe za prostorno uređenje i zaštitu okoline i Zavoda za urbanizam su i neadekvatni propisi, koji za izdavanje urbanističko-tehničke dokumentacije predviđaju pribavljanje niza saglasnosti, sa kojima nadležne institucije izvan Gradske uprave često odugovlače, pa bi trebalo propisati kraće rokove za pribavljanje istih. Iz navedenih, a i drugih razloga, neophodno je izraditi analizu postojećeg pravnog okvira, relevantnog za oblast građenja i legalizacije bespravne gradnje, te Skupštini Tuzlanskog kantona, Parlamentu Federacije Bosne i Hercegovine i Parlamentarnoj Skupštini Bosne i Hercegovine uputiti inicijative za izmjene i dopune zakonske regulative u cilju skraćenja i pojednostavljenja postupka ishodovanja saglasnosti i dozvola iz oblasti građenja, kao i iz oblasti rješavanja prava vlasništva i raspolaganja državnom imovinom. Prilikom izrade analize potrebno je formirati radni tim u kojem bi se između ostalog našla stručna lica (pravne, građevinske, geološke, geodetske i drugih struka), kao i voditelji postupka izdavanja urbanističko-tehničke dokumentacije, s obzirom da se oni susreću s konkretnim primjerima i predmetima iz prakse te su najrelevantni da predlože izmjenu zakonske regulative kojom bi se pospiješila efikasnost ovih upravnih postupaka. Zadužuju se gradonačelnik, Služba za prostorno uređenje i zaštitu okoline i UO Zavod za urbanizam da hitno pristupe realizaciji ovog zaključka.
5. Apeluje se na pojedine investitore da, prilikom ishodovanja urbanističko-tehničke dokumentacije, dostavljaju potpunu projektnu dokumentaciju, usklađenu sa svim propisima kojima je regulisana oblast građenja, jer se suprotnim postupanjem produžava vrijeme rješavanja upravnih postupaka.
6. Apeluje se na imaoce komunalne infrastrukture da saglasnosti iz svoje nadležnosti i uslove za izdavanje istih, dostavljaju najkasnije u roku od 15 dana.
7. S ciljem pojednostavljenja postupaka podnošenja zahtjeva za izdavanje urbanističko-tehničke dokumentacije, efikasnijeg provođenja neophodnih procedura, te poboljšanja rada, potrebno je da Služba za prostorno uređenje i zaštitu okoline pripremi nove unificirane obrasce zahtjeva, urađene u skladu sa važećim propisima te dosadašnjim iskustvima i potencijalnim situacijama iz prakse. 
8. Detaljni planski dokumenti (regulacioni plan, zoning plan i urbanistički projekat) su tehničko - regulativni planski dokumenti kojima se regulira korištenje zemljišta, izgradnja i uređenje prostora. Imajući u vidu da detaljni planski dokumenti moraju biti usaglašeni sa Prostornim planom Grada Tuzla za period  2010-2030. godina (Službeni glasnik Grada Tuzle“ broj 3/14, 7/18, 2/19, 8/19, 8/20 i 2/21) koji je na snazi, neophodno je da budući detaljni planski dokumenti, kao i do sada, budu usklađeni za zakonom i prostornim planovima višeg reda, te da budu rađeni na način da se u većoj mjeri poštuju zahtjevi građana i investitora. Zadužuju se Služba za prostorno uređenje i zaštitu okoline i UO Zavod za urbanizam da hitno pristupe realizaciji ovog zaključka.
9. U 2025. godini Služba za prostorno uređenje i zaštitu okoline je donijela rješenja o odobrenju za građenje za ukupnu korisnu površinu od 66.718,33 m2, dok je za prva četiri mjeseca 2026. godine donijela rješenja o odobrenju za građenje za ukupnu korisnu površinu od 26.576,10 m2, što predstavlja 39,83% od prošlogodišnjih izdatih rješenja. U 2025. godini Služba za prostorno uređenje i zaštitu okoline je donijela rješenja kojima se utvrđuje naknada za pogodnost lokacije/renta u postupcima izdavanja odobrenja/naknadnog odobrenja za građenje u ukupnom iznosu od 5.283.184,01 KM, dok je u prva četiri mjeseca ove godine Služba za prostorno uređenje i zaštitu okoline donijela rješenja kojima se utvrđuje naknada za pogodnost lokacije/rentu u postupcima izdavanja odobrenja/naknadnog odobrenja za građenje u ukupnom iznosu od 2.652.516,42 KM, što iznosi 50% od prošlogodišnjeg iznosa. S ciljem još efikasnijih rješavanja svih zahtjeva građana zadužuje se Služba za prostorno uređenje i zaštitu okoline da hitno pristupi realizaciji zaključaka s ove sjednice. 
10. Gradsko vijeće Tuzla ostaje u cijelosti pri zaključcima usvojenim na 18. i 19. redovnoj sjednici Gradskog vijeća Tuzla, kao i zaključcima sa svih drugih sjednica Gradskog vijeća Tuzla na kojima je razmatrana prostorno-planska dokumentacija, urbanistički i regulacioni planovi, realizacija investicija, te rješavanje upravnih stvari u upravnom postupku Grada Tuzle, kao i svim prethodno usvojenim zaključcima koji se odnose na rad Službe za prostorno uređenje i zaštitu okoline i UO Zavod za urbanizam.
Gradsko vijeće Tuzla konstatuje da činjenice, okolnosti, informacije, izjašnjenja i stavovi izneseni tokom 2. tematske sjednice dodatno potvrđuju razloge zbog kojih su navedeni doneseni, te ukazuju na potrebu njihove potpune i dosljedne realizacije.
Gradsko vijeće Tuzla smatra da je neophodno preduzeti konkretne mjere radi unapređenja efikasnosti rada Službe za prostorno uređenje i zaštitu okoline i UO Zavod za urbanizam, ubrzanja postupaka, unapređenja kvaliteta prostorno-planske dokumentacije, jačanja koordinacije nadležnih subjekata, zaštite prava građana i investitora, te stvaranja povoljnijeg ambijenta za razvoj, građenje i realizaciju investicija na području grada Tuzla.
11. Gradsko vijeće Tuzla konstatuje da je neophodno hitno unaprijediti efikasnost rada u oblasti prostornog planiranja, urbanizma, izrade i donošenja prostorno-planske dokumentacije, izdavanja urbanističkih saglasnosti, odobrenja za građenje, upotrebnih dozvola i drugih upravnih akata iz nadležnosti Grada Tuzla, radi otklanjanja administrativnih prepreka, ubrzanja investicija, razvoja stanogradnje, poboljšanja investicionog ambijenta, povećanja budžetskih prihoda i efikasnijeg ostvarivanja prava građana i privrednih subjekata.
Gradsko vijeće Tuzla smatra da je potrebno kontinuirano preispitivati postojeće procedure i preduzimati mjere radi njihovog pojednostavljivanja, ubrzanja i usklađivanja sa stvarnim potrebama građana i investitora, te osigurati da nadležne službe i institucije Grada Tuzla svojim radom u najvećoj mogućoj mjeri budu servis građanima, privredi i investitorima, uz puno poštivanje načela zakonitosti, efikasnosti, transparentnosti i jednakog postupanja prema svim strankama.
12. Gradsko vijeće Tuzla potvrđuje da vijećnička pitanja, vijećničke inicijative, diskusije vijećnika, prijedlozi, amandmani, zaključci Gradskog vijeća, javno iznošenje stavova i mišljenja, obraćanja javnosti, ukazivanje na probleme i nepravilnosti, zahtijevanje informacija i odgovornosti, podnošenje predstavki, prijava, zahtjeva i drugih podnesaka nadležnim organima, kao i svi drugi oblici zakonitog djelovanja vijećnica, vijećnika i Gradskog vijeća Tuzla predstavljaju sastavni dio ustavne, zakonske, statutarne i poslovničke nadzorne funkcije Gradskog vijeća Tuzla kao najvišeg predstavničkog organa građana grada Tuzla.
Gradsko vijeće Tuzla smatra da vijećnice i vijećnici imaju, ne samo pravo, nego i obavezu da u interesu građana vrše nadzor nad radom organa uprave, javnih ustanova, javnih preduzeća i drugih nosilaca javnih ovlaštenja, te da ukazuju na pojave, postupanja, odluke, propuste, nepravilnosti, nezakonitosti, kašnjenja i druge okolnosti od javnog značaja, bez obzira na to da li proizlaze iz djelovanja organa vlasti, institucija, organizacija, pravnih ili fizičkih lica, ukoliko mogu uticati na ostvarivanje prava građana, zaštitu javnog interesa, zakonitost postupanja, zaštitu javnih dobara, razvoj grada Tuzla ili druga pitanja od značaja za građane i lokalnu zajednicu, te da zahtijevaju utvrđivanje činjenica, odgovornosti i preduzimanje mjera radi otklanjanja uočenih problema.
Gradsko vijeće Tuzla naglašava da zakonito vršenje vijećničkog mandata, javno djelovanje vijećnica i vijećnika, kritika rada organa javne vlasti, institucija, organizacija, pravnih ili fizičkih lica kada za to postoji javni interes, ukazivanje na probleme, zahtijevanje odgovornosti, podnošenje prijava, predstavki i drugih podnesaka, obraćanje nadležnim institucijama, međunarodnim organizacijama, medijima i javnosti, kao i korištenje svih drugih zakonom dozvoljenih sredstava radi zaštite interesa građana i Grada Tuzla, ne može predstavljati bilo kakav pritisak niti osnov za osporavanje prava vijećnika i vijećnica da slobodno vrše mandat dobijen neposredno od građana.
Gradsko vijeće Tuzla smatra neprihvatljivim svaki pokušaj osporavanja, ograničavanja, omalovažavanja, diskreditacije, zastrašivanja ili obeshrabrivanja ili bilo kakvo vršenje pritisaka na djelovanje vijećnica i vijećnika u vršenju njihovih prava i dužnosti, kao i svaki pokušaj da se zakonito vršenje vijećničkog mandata, javno djelovanje, kritika rada, ukazivanje na probleme ili zahtijevanje odgovornosti predstavi kao nedozvoljeno, neprimjereno, pritisak ili protivno interesima Grada Tuzla.
Gradsko vijeće Tuzla potvrđuje svoju opredijeljenost da štiti dostojanstvo, integritet, nezavisnost i ustavnu ulogu Gradskog vijeća Tuzla kao najvišeg predstavničkog organa građana grada Tuzla, te pravo svake vijećnice i vijećnika da slobodno, savjesno i bez bilo kakvih pritisaka, prijetnji, pokušaja diskreditacije ili drugih oblika ograničavanja vrši mandat dobijen od građana, u skladu sa Ustavom, zakonima, Statutom Grada Tuzla i Poslovnikom Gradskog vijeća Tuzla.
Gradsko vijeće Tuzla opredjeljuje se da kroz buduće izmjene i dopune Statuta Grada Tuzla, Poslovnika Gradskog vijeća Tuzla, Kodeksa ponašanja vijećnika u Gradskom vijeću Tuzla i drugih relevantnih akata dodatno unaprijedi normativni okvir kojim se uređuju prava, dužnosti i uslovi za vršenje mandata vijećnica i vijećnika, s ciljem jačanja predstavničke i nadzorne funkcije Gradskog vijeća Tuzla, zaštite njegovog digniteta i institucionalne uloge, te obezbjeđenja punog, nesmetanog i djelotvornog ostvarivanja prava vijećnica i vijećnika na postavljanje pitanja, pokretanje inicijativa, javno djelovanje, ukazivanje na probleme, zahtijevanje informacija i odgovornosti, podnošenje prijava i drugih podnesaka, kao i vršenje svih drugih prava i obaveza koji proizlaze iz mandata dobijenog neposredno od građana.
13. Gradsko vijeće Tuzla traži da gradonačelnik, u okviru svojih zakonskih i statutarnih nadležnosti, izvrši sveobuhvatnu analizu rada Službe za prostorno uređenje i zaštitu okoline i UO Zavod za urbanizam, sa posebnim osvrtom na efikasnost rada, trajanje postupaka, izvršavanje zaključaka Gradskog vijeća Tuzla, međusobnu koordinaciju, organizaciju rada, kadrovsku popunjenost, stanje u oblasti prostornog planiranja, urbanizma i građenja, blagovremenost postupanja po zahtjevima građana i investitora, kao i druge okolnosti koje mogu uticati na ostvarivanje prava građana, realizaciju investicija, razvoj stanogradnje, privredni razvoj i budžetske prihode Grada Tuzla.
Analiza će obuhvatiti i razmatranje eventualnih organizacionih, rukovodnih, kadrovskih, stručnih, proceduralnih i drugih razloga koji mogu uticati na efikasnost rada, kvalitet pružanja usluga građanima i investitorima, izvršavanje programskih i planskih obaveza, realizaciju zaključaka Gradskog vijeća Tuzla, donošenje i provođenje prostorno-planske dokumentacije, te ukupni razvoj grada Tuzla.
Gradonačelnik će o rezultatima izvršene analize, utvrđenim činjenicama, eventualnim propustima i preduzetim ili planiranim mjerama informisati Gradsko vijeće Tuzla u roku od 90 dana.
Gradsko vijeće Tuzla daje punu podršku gradonačelniku da, na osnovu rezultata izvršene analize i u okviru svojih zakonskih i statutarnih nadležnosti, preduzme sve mjere koje ocijeni potrebnim radi reorganizacije i unapređenja rada Službe za prostorno uređenje i zaštitu okoline i UO Zavod za urbanizam, unapređenja organizacije rada Gradske uprave, jačanja odgovornosti i efikasnosti u radu, zaštite prava građana i investitora, ubrzanja realizacije investicija, razvoja stanogradnje, unapređenja prostornog planiranja i građenja, te otklanjanja svih organizacionih, kadrovskih, rukovodnih, proceduralnih ili drugih prepreka koje mogu negativno uticati na razvoj grada Tuzla i ostvarivanje prava građana.
14. Gradsko vijeće Tuzla potvrđuje svoju trajnu opredijeljenost za zaštitu interesa građana i razvoj grada Tuzla, te smatra da je obaveza svih organa uprave, službi, javnih ustanova, javnih preduzeća, nosilaca javnih funkcija i svih drugih subjekata koji učestvuju u vršenju poslova od javnog interesa da svojim radom doprinesu stvaranju efikasne, odgovorne, transparentne, zakonite i građanima dostupne javne uprave, zasnovane na principima javnog interesa, odgovornosti, jednakosti i poštivanja prava građana.
Gradsko vijeće Tuzla zahtijeva da se sve inicijative, prijedlozi, primjedbe, diskusije, vijećnička pitanja, vijećničke inicijative i zaključci vijećnika i Gradskog vijeća koji se odnose na rad organa uprave, prostorno planiranje, urbanizam, realizaciju investicija, zaštitu prava građana i druga pitanja od javnog interesa dostavljaju gradonačelniku radi razmatranja i preduzimanja mjera iz njegove nadležnosti, s ciljem unapređenja rada Gradske uprave, uklanjanja administrativnih prepreka, efikasnijeg rješavanja predmeta, zaštite prava građana i investitora, te stvaranja povoljnijeg ambijenta za život građana, razvoj privrede, razvoj stanogradnje i ukupni razvoj grada Tuzla.
Gradsko vijeće Tuzla potvrđuje da će, kao najviši predstavnički organ građana grada Tuzla, i u narednom periodu dosljedno vršiti svoju nadzornu funkciju, štititi interese građana i Grada Tuzla, ukazivati na probleme i prepreke koje otežavaju ostvarivanje prava građana i razvoj grada, te inicirati donošenje mjera i odluka kojima se unapređuje rad organa javne vlasti i kvalitet života građana.
Gradsko vijeće Tuzla smatra da je zaštita prava građana, unapređenje rada javne uprave, razvoj investicija, stanogradnje i privrede, kao i odgovorno upravljanje javnim poslovima, zajednička obaveza svih nosilaca javnih funkcija i institucija koje djeluju na području grada Tuzla.

	Ovo je bio prijedlog zaključaka Kolegija Gradskog vijeća, pa pošto nema više prijavljenih za diskusiju...

ANA PEJIĆ

	Ima vijećnik Šefik Husić se javio u međuvremenu. 
Izvolite. Vijećnik Šefik Husić. 

ŠEFIK HUSIĆ – vijećnik SDA – Stranke demokratske akcije

	E hvala predsjedavajuća. Prije svega da pozdravim sve prisutne. Samo želim da kažem, obzirom da je sekretar naglasila da su ovo zaključci Kolegija Graskog vijeća, želim samo da istaknem da Klub SDA i dalje, znači, u ovom nastavku tematske sjednice zadržava svoj stav. Tako smo se izjasnili na Kolegiju. Znači, iz prostih razloga, jer se ne slažemo sa zaključcima znači ili većinom zaključaka. Mi zadržavamo znači suzdržani stav u odnosu na ove zaključke. Hvala.

ANA PEJIĆ 

	U redu. Da li se još neko javlja za diskusiju?
	Zaključujem diskusiju vijećnika i stavljam na izjašnjavanje pročitane zaključke. 
	Glasanje je okončano.
	Konstatujem da su pročitani zaključci usvojeni sa,
	22 glasa za, nije bilo protiv i 5 suzdržanih. 

	Slađana, jel morate pročitat i drugi put zaključke zbog stenograma il? (SLAĐANA KRAJINA – Ne moramo). Ne moramo. U redu. (SLAĐANA KRAJINA – Nisam, nego imamo goste koji su sa strane za ovu treću tematsku sjednicu, pa nema smisla da čekaju). 

Konstatujem da je dnevni red iscrpljen i zahvaljujem se vijećnicima, obrađivačima materijala, Stručnoj službi Gradskog vijeća i zaključujem 2. tematsku sjednicu Gradskog vijeća Tuzla i ista je završena u 16,25 sati. 

